amanoisuno/poetBack huggingface dataset:
次韵八弟西園課經二首  其二 晁補之 
懶曠期陶謝，呼兒讀晉書。葛巾傾泛瀲，蠟屐上嶔嶇。回向空門舊，揩磨意地初。未堪朝市隠，且欲去衡廬。
千秋嶺上 晁補之 
永日倦高躋，盤回四望迷。松根危抱石，嶺路曲隨溪。馬腹飛雲薄，山腰過雨低。陰崖不可度，誰此構長梯。
蒲津繫橋次李棻韵 晁補之 
激箭波濤上，爲梁木石雄。鐵牛驚陝右，流馬出關東。潦集連艘斷，冰融一水通。詢謀自誰可，賢有贊皇公。
次韵練定祥符聽法 晁補之 
彌天一滴水，何處是曹溪。若作聲來解，還成瞪發迷。白雲遮剎遠，翠竹向檐低。是物元非物，莊周未可齊。
自畫山水寄無斁題其上 晁補之 
湘吳昔窮覽，懷抱自難忘。毫素開塵牖，江山入草堂。寄君花縣裏，虛我竹林傍。何物酬斯贈，清詩要一囊。
贈別張堯詢 晁補之 
趣操幾前輩，詞章近古風。身名沉飲外，生事放言中。鵠鶩從龜吉，船車送鬼窮。支離不征戍，高卧有奇功。
寄題寶應無斁鳬舄堂二首  其一 晁補之 
賓戲令晁子，名堂無乃迂。何爲仍負弩，祗合便飛鳬。彭澤且市隠，太丘猶世儒。解嘲吾亦倦，繫雁一相娛。
寄題寶應無斁鳬舄堂二首  其二 晁補之 
弟才方濬發，兄老更疏迂。君自軒軒鶴，吾今泛泛鳬。何方折腰具，能作列仙儒。鈞是亡羊事，清樽稍可娛。
憶廬山示無斁弟 晁補之  庐山
湖口西江外，廬山已目前。太虛藏不極，彭蠡浸無邊。五老寧行地，香罏自供天。芝田隔人世，應有讀書仙。
秋夜西崗聯句 晁補之 
城南遠人跡，蟲響最先秋。河漢橫疑近，星辰爛不收。露濃枝上月，風駛苑中籌。下直身田野，相忘世馬牛。市聲城郭夜，遥色草茅幽。寂莫容還往，文章得獻酬。天依閶闔轉，斗直未央留。清洛東輸海，夷門北拱州。寒燈知苦織，濁酒識窮愁。飽食容高議，蒼顔愧薄遊。黑貂寒事早，青史素心遒。附驥容吾鈍，黄金試絡頭。
凝祥池上聯句 晁補之 
粉垣周十里，丹碧煥神宮。樓閣晚多雨，梧桐天早風。人來夕照外，鳥起白蘋中。何用厭城郭，滄洲佳興同。
廷賢求賦先春亭 晁補之 
築圃名亭盡可人，東皋百卉故先春。丘原滿目皆安在，桃李成蹊又一新。薙草煩君開蔣徑，漱醪容我著陶巾。青門瓜好平生事，欲遣朱轓便卜鄰。
送會稽關彥遠罷官河北 晁補之 
君年長我二十五，偶以氣同均弟昆。三歲吹沙禹河曲，一身飛艇越雲門。未緣狗監知才思，端向牛衣無涕痕。秋月圓時應待我，慧林孤磬澹朝曛。
己卯六月赴上饒之謫醇臣以詩送行次韵留別 晁補之 
小雅思深志不悲，反騷未與昔人違。五車謾苦君何益，三徑都荒我未歸。要過香罏䨥履步，却從彭蠡一帆飛。它年笑向張公子，應带煙霞滿客衣。
對雪和王仲至 晁補之 
鸞鳳交橫逐雨華，玉城銀澗共縈斜。且看霧散千峰瘴，未覺雷驚萬谷芽。碧落高情元物外，金閨清夢自天涯。寧知夜半寒歌客，煙斷鄰牆四五家。
春雨呈文潛 晁補之 
倦將烏帽障黄日，一雨新開春已融。忽驚宮瓦出新碧，更喜海棠舒小紅。愛酒鄰張不可奈，聽歌老謝無由同。春如行客祗欲去，若爲挽取須壺空。
魚溝懷家 晁補之 
生涯身事任東西，藥笥書囊偶自賫。柳嫩桑柔鴉欲乳，雪消冰動麥初齊。沙頭晚日檣竿直，淮上春風雁鶩低。歸去未應芳物老，桃花如錦遍松溪。
次韵金鄉宰韓宗恕寺丞見贈三首  其一 晁補之 
乘濤無意犯星躔，好在琴尊且樂全。彭澤孤吟成小隠，蘇門雙嘯劇登仙。平時主父言多困，晚節揚雄學始傳。鮑叔可能知管子，勞君相許寄忘年。
次韵金鄉宰韓宗恕寺丞見贈三首  其二 晁補之 
蜀客高詞詫割鮮，直吞雲夢氣仍全。自憐單閼窮爲賦，不向元和共得仙。嘉論一朝傾蓋合，新詩半夜叩關傳。西窗却話巴山事，它日相逢憶此年。
次韵金鄉宰韓宗恕寺丞見贈三首  其三 晁補之 
公子翩翩出世賢，少時術業已成全。閑中道義輕三事，醉裏文章敵八仙。客舍寒罏聊可擁，縣樓昏鼓不須傳。河陽花發期相過，即是新年換故年。
出都呈十五叔父 晁補之 
凌兢瘦馬不堪驅，塞眼紅塵暗九衢。太學虀鹽聊樂只，故園桃李且歸歟。上書北闕三年困，種豆南山一半蕪。忍志動心天相我，莫慚關吏辱陳餘。
贈歐陽成判官 晁補之 
一言子産識然明，白首憐君獨抱經。去馬來牛隨白日，落花飛絮得浮名。曳裾五府非良計，發憤三書亦漫成。便作歸休豈無食，木蘭垂露菊含英。
次韵蘇注承議天鉢元長老像前捻香 晁補之 
蕭然方丈病儀成，蓑笠忘來一境清。應作是觀寧有相，實無得度即非情。日當居士行時午，月在生公講處明。能識微言只夫子，可憐惟我最初程。
次韵王正甫馬陵感事 晁補之 
風雨關河浩蕩愁，騷人憭慄對清秋。追君舊事何堪聽，投我新詩不易酬。紙上安知百年後，酒中聊可一生浮。言歸款段誰能約，正有疏頑馬少游。
送長道客滑道士 晁補之 
海山兜率事悠悠，底處仍須著力修。莫認箭邊曾有鹿，安知蓑外是無牛。社樗共作支離病，園絮同爲汗漫游。亦見顔公爲言此，春風過盡不擡頭。
別關景暉二首  其一 晁補之 
鄴王臺上幾追陪，臺上鴉鳴古甓摧。每對燈前青玉笛，不辭花下白銀杯。九重幽夢驪駒近，百卉佳時鷤䳏催。更約歡呼須繼日，從教河漢卷星迴。
別關景暉二首  其二 晁補之 
筆陳雲橫未易陪，雁門端見壓城摧。櫟中麋出君摶飯，地上蛇成我奪杯。好在田園心事懶，罷休簪組鬢毛催。稽山爲有知章否，欲泛扁舟定却迴。
送曹子方福建轉運判官二首  其一 晁補之 
談經草檄鬢華生，初擁閩山傳節行。江入桐廬青欲斷，溪從劍浦碧來迎。茶雖戶種租宜薄，鹽不家煎價欲平。要使祈招歌德意，君恩不爲遠人輕。
送曹子方福建轉運判官二首  其二 晁補之 
侏儒未用笑先生，孟博聊堪攬轡行。學有人民可嘗試，詩須山水與逢迎。邊夷豈識朝廷治，耕釣唯知吏政平。臺閣時清多俊彥，蕭生雅意未宜輕。
飲校理盛居中家次韵二首  其一 晁補之 
騎鸞玉府盡仙真，短羽愁攀天漢濱。詩懶便應推老手，飲豪獨未後諸賓。宮壺銀箭剛知夜，籠燭金華已報春。倒載微吟笑兒稚，時清寧是習池人。
飲校理盛居中家次韵二首  其二 晁補之 
一倒南齋玉宇醇，絕勝不醉楚江濱。驪駒且莫催歸御，鴝鵒何妨屬坐賓。我尚少年新白髮，君須痛飲敵青春。未愁驅使無詩句，怕遣壺空花笑人。
次韵校理盛居中上元 晁補之 
四見都城燈火春，看驅肥馬走朱輪。天傳九奏虛群籟，海踴三山跨萬鱗。追賞謾逃深禁直，拜迎祗望屬車塵。預知短髮非歡事，只有觥船未愧人。
次韵蘇中丞喜文潛病間 晁補之 
携筇過子約朝朝，况是門無百步遥。午卧檐曦茶可煮，夜談窗霰栗堪燒。范魚何用驚生釜，鄭鹿應知夢覆蕉。試作文殊問居士，從今一飯久如消。
鎖試呈同舍三首  其一 晁補之 
官局悠悠共此行，來時庭菊未含英。五更脫葉驚書几，一夜寒砧滿禁城。詩似凉風來有思，酒如清露挹無聲。何時驄馬催歸去，更有林端魄一生。
鎖試呈同舍三首  其二 晁補之 
天街初月映天河，拜敕東華走馬過。解榻暫如龜遇木，閉簾還似雉嬰羅。倦依書冊工催睡，悶倚詩篇足當歌。可待紛紛厭朱墨，晝閑唯有飲無何。
鎖試呈同舍三首  其三 晁補之 
周行櫛比未應充，薦廟方求古鼎鐘。經眼乍愁千紙積，解頤聊喜一言逢。黄花庭檻時雖過，白酒鄰槽願可從。更促寄衣真似旅，曉堂初怯露寒濃。
試院呈文潛用前韵 晁補之 
神交千古聖賢中，尚想銅山應洛鐘。傾蓋十年唯子舊，知音一世更誰逢。天如蟻磨駸駸旦，談似繰車亹亹從。鄰榻鄧侯那不共，擁衾百首興方濃。
慎思聞家弟無斁捷解見貽用前韵 晁補之 
吾弟平生辛苦同，匹雛志舉百鈞鐘。自慚操瑟尚不斥，勸使力田終有逢。青眼故人欣捷報，白頭老母喜占從。書林儻預西城集，釂子酣酣杏正濃。
復用前韵寄題慎思豪塘居 晁補之 
玉泉飛落白霞峰，散入山田畝十鐘。鄧子結廬真世外，陶公脫屣更誰逢。鶑啼春竹風煙近，龍起秋堂雨雹從。誰使山人空蕙帳，蓬萊金殿興方濃。
呈曹子方 晁補之 
曹子金門等陸沉，壯年裘馬四方心。檄傳白羽從沙井，詩寫紅巾遍武林。兵甲胸中無敵國，絲桐世外有知音。相逢不飲何爲者，祗作寒廳擁鼻吟。
泗州王諫議明叟留飲 晁補之 
雲水東遊蚤歲懷，半生塵土却教回。兩行堤柳關心在，一點淮山入眼來。北省主人誇酒好，南風稚子喜帆開。揚州底事牽行色，端爲瓊花芍藥催。
招縉雲守關彥遠教授曾彥和集平山堂次關韵 晁補之 
蜀岡勢與蜀山通，龍虎盤挐上紫空。小語還憂驚太一，高堂元自在天中。少師楊柳無遺跡，承旨歌謠有舊風。斜日蕪城易興感，忘懷猶喜故人同。
陪關彥遠曾彥和集龍興寺詠隋時雙鴨脚次關韵 晁補之 
風起雷塘陵上塵，雨荒苔院兩株春。樓臺有跡皆餘燼，草木無知尚見珍。博士獨能名玉棐，使君還許壽靈椿。宣城此物常充貢，誰與連艘送萬囷。
閻醇老作默齋 晁補之 
浄名良久文殊歎，此是如來不二門。要識結瘖非是默，應知分別亦無言。一絃曾得嵇生愧，三復能令孔子尊。正復立談封萬戶，時清何害口瀾翻。
與曇秀師別垂二十年而後相會於金山作 晁補之 
詩筆多生習氣牽，老來經唄亦隨緣。何妨偶入東坡夢，未害閑依北固禪。萬里波濤憑檻語，一山風雨並窗眠。未甘白首塵埃地，更約相逢二十年。
送曇秀師歸廬山夢齋 晁補之  庐山
扁舟又過楚江東，廬阜霜晴翠埽空。四海五湖皆逆旅，千巖萬壑正秋風。會觀沙界無華處，何必茅齋是夢中。已悟三生舊知識，不因天竺寺前逢。
戊子六月十三日曝書得史院賜筆感懷 晁補之 
君王孝悌纂修意，丞相忠良典領宜。却恨身爲周柱史，不令人識漢官儀。當年請郡新進笑，今日曝書陳迹迷。猶有院中宣賜筆，不妨林下醉題詩。
和二叔父少監入館見賜詩 晁補之 
楩柟要是晚方成，雄朔遺風世共驚。屑去未驚容必去，逃名還自得高名。歌行元白辭濤壯，書畫鍾王筆勢精。乘馬輜車何足算，不將稽古愧桓榮。
次韵四叔父寄賀二叔父少監入館并見寄詩 晁補之 
琅邪太守魯儒英，典校還高劉更生。已似諸荀並才子，復如群竇占詩名。尚吟河水憐孤姪，應與鄉人痛伯兄。老鶴長鳴近天漢，可容叢灌和驪庚。
送歐誠發 晁補之 
春風共載揚州路，屈指都疑夢夜闌。可是重來俱白髮，只堪歸去却黄冠。爲郎我頼文書少，作邑君逢政令寬。自古江山勝塵土，莫輕故步愛邯鄲。
守蒲次新安西先寄府教授之道弟 晁補之 
文章之子日翹翹，恐不能如豈有超。助我彤襜問民俗，煩君泮水採風謠。預知薄宦妨同處，且可清樽約屢招。十月驅車漢函谷，冷雲高處望中條。
再用前韵答之道弟府教授 晁補之 
文辭便是升堂賈，談辯寧非入幕超。已謂囊中能出穎，那知車下正哀謠。但從袁盎無何飲，莫笑馮公不見招。伴我河山訪陳迹，明年紅紫滿陽條。
澠池道中寄福昌令張景良通直 晁補之 
十年一夢間湖湘，欲往從之道阻長。可但知君愛彭澤，不應言我薄淮陽。馬穿崤底流泉白，鳥下關頭落照黄。愁作驛亭寒不寐，懷人思古九迴腸。
次韵毅父提刑將至蒲見寄 晁補之 
騎報山雲見旗脚，吏趨原雪沒靴翁。朅來定坐玄猶白，捷去還憂易又東。他日江湖空白首，只今關隴有清風。登瀛契分南遷夢，十五年來事事同。
次韵毅父戶部兄游栖巖寺 晁補之 
恐是初禪第一天，千秋龍象鎮危巔。坐看玉井蓮飄葉，絕勝香罏日照煙。點點蟻封知晉甸，紛紛雁背向秦川。要須浩蕩奇言稱，付與南華舊老仙。
廬山 晁補之  庐山
丹碧沉沉虎豹閑，松幢引度九重關。人間未覺渾無路，天上還驚更有山。瑶草紅泉供挹酌，金風白露送躋攀。良游自歎平生誤，便作歸來鬢已斑。
敘舊感懷呈提刑毅父并再和六首  其一 晁補之 
兒童豪氣自堪驚，未入鄉人月旦評。叔向亦聞呼使上，子將一見便知名。平生蘭省追高步，老去秦川共此行。頼有蒲城桑落酒，高樓條華慰人情。
敘舊感懷呈提刑毅父并再和六首  其二 晁補之 
賦成庚子尚魂驚，往事如風未暇評。長樂鐘前偶相對，凌煙圖上等浮名。登車豈是君無意，襆被何妨我自行。更許心親遺貌敬，老來尤見舊交情。
敘舊感懷呈提刑毅父并再和六首  其三 晁補之 
二人射策幾人驚，要與三蘇共入評。先聖子孫多異稟，累朝圖牒有高名。書傳科斗猶須定，釣拂珊瑚未可行。子墨文章豪氣在，登臨懷古一含情。
敘舊感懷呈提刑毅父并再和六首  其四 晁補之 
須彌納芥事堪驚，千歲聊堪一日評。世上相逢俱夢寐，古來何處是功名。簿書聽我依稀了，雲水陪君浩蕩行。便與此山同不朽，不應惆悵復牽情。
敘舊感懷呈提刑毅父并再和六首  其五 晁補之 
郎潛如我未宜驚，戶部須推宰相評。他日碧山思却走，當年紫府已收名。共知白髮生青鬢，未廢長歌續短行。樽酒不空多坐客，君家餘事足陶情。
敘舊感懷呈提刑毅父并再和六首  其六 晁補之 
親見揚雄自不驚，吾人要使後人評。白圭未可輕三復，小草須防得二名。太華聳天如劍立，黄河蹙野似軍行。栖遲自憶衡門後，可是登樓不稱情。
用評字韵和答府教授十二弟 晁補之 
君詩飄舉似鴻驚，書入揚州子弟評。聖世由來升俊造，少年已自得聲名。六經正可三冬足，萬里聊堪一日行。更約彌敦同姓樂，能來觸詠暢幽情。
次韵邠倅王正夫 晁補之 
函谷雞鳴滿面塵，夫君泛愛尚爲親。清時有味俱吾黨，黄髮相看更幾人。物理未驚翁喪馬，世情應笑子知津。似聞絕塞風沙苦，只約觥船莫負春。
蠖軒孤坐寄曹南教授八弟 晁補之 
畏暑經旬不涉街，蠖軒孤坐壁生苔。出檐碧筍猶爭長，映戶丹榴故後開。雙蝶風前愁夜去，一蟬雨外送秋來。曹南瘦弟應相憶，白首遷兄未放回。
次韵袁疇耕道見貽 晁補之 
閱世紛紛共旅亭，歸來眼爲里人明。老夫未歎嘗三已，吾子何憂取一名。仁義夙心成自誤，文章小道得高評。曲池遠市偏宜暑，携卷同來看月生。
寄懷八弟三首  其一 晁補之 
君好作官容我隠，我專築室待君歸。古來奇特俱安用，老去疏慵自不違。五府交書何怪密，雙林白社未嫌稀。先君門戶觀之子，葵藿吾今遯益肥。
寄懷八弟三首  其二 晁補之 
平日鴒原左右手，蟨邛前後未須論。清秋淮上多詩句，白首籬邊近酒樽。杜舅高情篤兄弟，先君至性厚閨門。兩公與爾同師法，相待歸來老此園。
寄懷八弟三首  其三 晁補之 
揚州全盛吾能說，鴨脚瓊花五百年。忽見山光好詩軸，却思淮浦舊漁船。柴荆故俗真虛老，松菊幽齋已重遷。便作扶藜望衡霍，清秋隨分有風煙。
感興 晁補之 
淵明褊志迷歸去，叔夜支辭謬養生。道有窮通千世運，命無夭壽四時行。我能爲蝶斯同化，子亦知魚乃至情。謂馬謂牛無不可，楚肝越膽太分明。
次韵留守王公喜春 晁補之 
午窗罏火不應殘，春許花期特地寬。塞雁初驚池藻暖，谷鶑猶怯井梧寒。未須園裏幽尋去，且更樓前遠望看。四牡行春定何日，亦聞鐘鼓滿城歡。
游華嶽歸道中望仙掌 晁補之  华山
深巖踏遍尋歸路，仙掌依然在碧虛。無限游人重駐馬，豈惟狂客倒騎馿。挂圖天漢朝霞上，落影秦關夕照餘。千古全生纔一士，可憐登覽盡丘墟。
潼關道中 晁補之 
塵土長安古道深，潼關依舊接桃林。使君驄馬來何後，道士青牛去莫尋。春半河山猶寂莫，日長坑阪正崎嶔。平生冷笑元龍誤，老覺求田負寸心。
自蒲赴湖早行作 晁補之 
小隠幽情薄宦身，五更騎馬壽安塵。春如流水行隨客，曉與青山氣逼人。報國丹心千載事，對花霜鬢一番新。秦吳絕域從來恨，我已能知莫問津。
罷蒲乾濠道中寄府教授之道弟 晁補之 
衝寒到郡待花開，花未開時却遣回。敢意三年容我隠，只如千里訪君來。二崤轂擊何爲者，五老雲霾安在哉。更約劖詩猿虎谷，它年重過埽莓苔。
次韵文潛尉福昌時壁間清暑亭詩 晁補之 
梅福當年守此官，荆山誰見韞琅玕。人如修竹三冬好，詩與清溪九夏寒。未信簪裳妨小隠，蚤時雷雨起深蟠。春風攬轡河陽縣，痛飲狂歌憶舊年。
赴蒲道中寄洛倅王定國 晁補之 
莫嫌馬上過春風，得句桃溪柳澗中。王事勤君急星火，客程驅我正萍蓬。朅來尚可輕千里，歸去何妨共兩翁。學道如今有微力，作官求了不求功。
再寄定國 晁補之 
河南少尹古臞仙，銷盡新緣窘舊緣。草字更無千載聖，談言自有一家天。遠游輕世唯何甚，少貶求容否不然。選壯坐狂俱齟齬，社樗元自可忘年。
答閎中順之 晁補之 
黄卷翛然遇古人，千秋遺恨一朝伸。久乾文舉尊中酒，虛負淵明頭上巾。纓冠未暇念同室，閉眼自欲觀吾身。幸有元和文似錦，不妨白雪和陽春。
自蒲赴湖至板橋逢杜謀伯 晁補之 
二年兩度踏京塵，猶喜常逢杜子春。文學老來從舊日，金蘭同好更何人。身慚隨檄終難强，計欲歸耕未敢陳。正是桃花紅似血，不應無酒但霑巾。
和石明叔喜雪 晁補之 
解凍南風故未薰，六英先歲舞車塵。盡消日觀千巖雪，初破江梅一萼春。立召金閨通籍客，更呼花艷大堤人。使君日飲無功業，同樂何妨亦爲民。
次韵韓求仁南臺朝請晚過南湖見寄 晁補之 
浮花浪蕊信東西，何許尋芳去自遲。流景不須驚石火，寸田應已長瓊枝。想君清興聊堪發，遣我憂心久欲夷。便作崔丞日臨水，鳬行擿尾不須知。
再用前韵和答 晁補之 
當時同赴飲城西，傾蓋論心已恨遲。湖海可無年少氣，雪霜還有歲寒枝。功傳汗竹藏王府，詩入文弢動島夷。不會書生安用此，眼前睫固未曾知。
用前韵答李行正教授 晁補之 
見我淮南初召西，重來學館尚棲遲。未容小隠通三徑，聊可卑飛共一枝。飲罷玉山方突兀，賦成筆陳已淫夷。霜荷葉歎青衫舊，聞子修身自畏知。
次韵和求仁不赴照碧堂會呈無愧之作 晁補之 
政成歡誦沸田萊，留鑰雍容更上才。繚郭平湖從昔好，倚天朱檻爲誰開。曳裾况是他年舊，倒載何妨盡日陪。自有登高能賦客，可容清坐詠南臺。
求仁復示怨句次韵 晁補之 
聞說高情久沉寥，縶維誰與永今朝。五車猶累方書好，萬物先從辯說彫。已向季咸心獨醉，更緣順子意都消。清秋璧月凉如水，莫遣纖雲翳紫霄。
元符戊寅與無斁弟卜居緡城東述情 晁補之 
四海一居何處卜，北窗祗取見家山。要無名利來心曲，便有園林出世間。拙宦莫興三黜歎，老歸未厭百年閑。先君餘慶期之子，吾駕如今不可還。
次韵信守李秬二首  其一 晁補之 
誰榜鈴齋作面山，晦明終日卷簾看。賦成夜燭纔銷寸，衙退朝曦未半竿。枉渚孤吟愁旅雁，蘇門雙嘯駭朱鸞。平生五袴何須詠，一借黄鍾變谷寒。
次韵信守李秬二首  其二 晁補之 
愛山何必俟歸山，簿領忙時撥置看。閶闔自應行發軔，珊瑚終未拂垂竿。樽中屢許陪文舉，廡下猶堪寄伯鸞。便作功成同范蠡，白鷗盟誓不教寒。
再和嘉父見貽 晁補之 
使君心賞在高山，櫟社寧煩匠石看。能似鼠多愁渡谷，仕如鮎鈍笑緣竿。威儀披霧窺文豹，音韵當衢聽玉鸞。曾共廣陵花下醉，綈袍應歎一何寒。
次韵嘉父喜雪 晁補之 
六出先春兆物華，故撩高韵發車斜。散榆天上齊飛筴，布玉畦中盡吐芽。梁苑俊遊風不極，剡溪清泛月無涯。雄豪樂事幽人詠，都屬江南太守家。
次韵信倅練定夢雪中過王侍郎 晁補之 
夢覓毗耶看雨華，玉城銀澗過縈斜。乍疑霧廓千峰障，未覺雷驚萬谷芽。碧落清談元物外，金閨高興共天涯。寒雞喚起新詩就，誰憶袁安正卧家。
次韵李秬靈山亭宴集寵戲之句 晁補之 
勝游誰繼竹林賢，峴首高情自邈然。寶剎千尋出天半，靈山三面落樽前。梅花摘得寧煩驛，桃葉呼來不用船。南楚何須說窮巷，且陪鈴閤聽鵾絃。
次韵李秬梅花 晁補之 
寒巖幽霧不曾開，殘雪猶封宿草荄。一萼故應先臘破，百花渾未覺春來。慚非上苑青房比，誤作唐昌碎月猜。常恨清溪照疏影，橫斜還許落金盃。
次韵李秬祥符軒 晁補之 
雲端紅粉拊雕欄，謝守綸巾語笑間。游客乍驚人外境，居僧初識面前山。暫來猶足留公賞，借與真堪著我頑。鈴閤多餘賓從少，誰教缾盎不曾閑。
次韵李秬重修宴亭 晁補之 
壁間雙記快沉冥，山畔譙門水畔亭。相國名因稽古白，使君眼爲好賢青。廢堤不復風搖柳，新檻依然月滿汀。羈旅從公厭游樂，欲圖佳致作幽屏。
次韵李秬新庵 晁補之 
無心何用說心灰，庵在青蘿綠篠隈。自可談間公事了，不妨閑處道書開。更携邀月清樽上，只著登山小屐來。桃李他年應勿剪，使君嘉譽在閨臺。
次韵李秬新移牡丹二首  其一 晁補之 
史君著意與深培，爲向吳宮好處來。得地且從三月暖，明年應更十分開。溱傍芍藥羞香骨，江裏芙蓉妬艷腮。雲雨鴻龍總非比，沉香亭北漫相猜。
次韵李秬新移牡丹二首  其二 晁補之 
笑倚東風幾百般，忽疑洛渚在江干。玉容可得朝朝好，金盞須教一一乾。送目漢皋行已失，斷魂巫峽夢將殘。七閩溪畔防偷本，四照亭邊更著欄。
次韵李秬約賞牡丹 晁補之 
夭紅濃綠總教回，更待清明穀雨催。一朵故應偏晚出，百花渾似不曾開。常誇西洛青屏簇，久說南滁紫線堆。任是無情還有意，不知千里爲誰來。
次韵李秬雙頭牡丹 晁補之 
寒食春光欲盡頭，誰拋兩兩路傍毬。二喬新獲吳宮怯，雙隗初臨晉帳羞。月底故應相伴語，風前各是一般愁。使君腹有詩千首，爲爾情如篆印繆。
次韵李秬賞花 晁補之 
天香國色競新奇，初過清明未覺稀。困舞尚迎風嫋嫋，醉粧猶弄日暉暉。飄零洛下千金價，慚愧江南百草菲。謝守多才最憐爾，百篇能伴羽觴飛。
次韵李秬酴醾 晁補之 
夭紅瑣碎競春嬌，後出何妨便奪標。雲鶴嬉晴來萬隻，玉龍驚震上千條。蓐收晃蕩風前仗，萼綠飄翩月下綃。曾向瓊林亭畔見，天涯相遇一魂銷。
立春日呈通守資中通直 晁補之 
搖軒柳態未應還，正在憑高望遠間。一夜春風吹北渚，清晨佳氣滿南山。動頭樂事從今數，信手詩章莫放閑。但惜濉陽蔡公子，鶑花爛漫向京關。
題文潛詩冊後 晁補之 
君詩容易不著意，忽似春風開百花。上苑離宮曾絕艷，野牆荒徑故幽葩。愜心芻豢非雜俎，垂世江河自一家。頭白昏昏醉眠處，憶君頻夜夢天涯。
次韵杜天達見寄 晁補之 
冷屋寒舟兩處懷，一封歸信隔年開。愁容頓與河冰泮，佳思先隨岸柳來。射雉便甘忘我矢，畫蛇何怪奪君杯。端知雪裏清吟好，未減山陰興盡回。
景修二十歲褎爲鄉舉之首晚乃尉青田無不遇色其里人晁補之爲賦五十六字以別且勉之 晁補之 
一尉三千五百里，昔人嘗已歎沉英。陸機文賦成童妙，梅福官資向老清。盡說江山多勝事，且臨風月慰高情。它年見我長安道，貨藥無心更避名。
赴元老劉園之集呈十二朝請十五推官二叔父兼呈元老邦式諸公 晁補之 
故鄉等作異鄉愁，常笑吾生不自謀。百日狂風春草草，十年歸夢客悠悠。倦游情話陪諸父，老罷親鋤學故侯。得坎乘流兩皆可，名亭應不用三休。
次韵棠美甥晝眠 晁補之 
炎歊暫卧北窗凉，更覺甘如飯稻粱。宰我糞牆譏敢避，孝先經笥謔兼忘。憂虞心謝知更雁，安穩身如掛角羊。要識熙熙不爭競，華胥別是一仙鄉。
和王定國見寄 晁補之 
請說當年王武子，淮南別乘謫仙人。自從金馬還通籍，直恐瓊花便不春。遺愛誰方府中步，舊時獨埽壁間塵。平山送目思公子，自許詩成覺有神。
和歐陽宣德經野步 晁補之 
遡風何敢祝淮神，青律飛灰氣自醇。顧我衰容唯殢酒，因君佳句始知春。山中桂子年年好，觀裏桃英日日新。延對彤廷須努力，詹生學問及昌辰。
國子監暮歸 晁補之 
杖屨清晨往，縑囊薄暮歸。閑官廳事冷，蝴蝶上階飛。
答李令 晁補之 
知音慚李令，問我復何爲。道義惟添睡，功名只有詩。
身世謾悠哉  其一 晁補之 
月墮孤村露合，日出高原霧開。道逐故河西去，人將新雁南來。
身世謾悠哉  其二 晁補之 
三徑蔣生里第，再見虞君客卿。多病增予歸思，少年許子高名。
身世謾悠哉  其三 晁補之 
林下囊裝夙興，雲間鴻雁悲鳴。行役正嗟予弟，言旋當復諸兄。
館宿 晁補之 
殘雪封條未乾，蘭臺襆被春寒。斜日房櫳吏散，鳴鳩飛下欄干。
季夏即事 晁補之 
紅葵有雨長穗，青棗無風壓枝。溼礎人霑汗際，蒸林蟬烈號時。
新城塔山對雨二首  其一 晁補之 
山外圓天一鏡開，山頭雲起似浮埃。松吟竹舞水紋亂，坐見溪南風雨來。
新城塔山對雨二首  其二 晁補之 
竹枝草履步蒼苔，山上孤亭四牖開。煙雨濛濛溪又急，小篷時轉碧灘來。
同柳戒之夜過三學院 晁補之 
步月尋溪過佛齋，溪邊石蘚溼芒鞋。虛窗獨卧聽松竹，半夜一山風雨來。
汴堤暮雪懷徑山澄慧道人 晁補之 
朔風吹雪亂霑襟，走馬投村日向沉。遥想道人敲石火，冷杉寒竹五峰深。
送李知章下第歸河北 晁補之 
鬭雞擊劍鄴王臺，萬古英雄死不埋。子去悲歌宜有和，露螢白首亦常材。
晚發長蘆 晁補之 
船頭勾曲洪濤外，船尾長蘆白霧中。千里山容初上日，一江帆影盡乘風。
晚雪示閻仲孺 晁補之 
拂檐點砌靜如沙，無限寒林頃刻花。明日窮檐深一尺，不知何處覓袁家。
村居即事 晁補之 
十載京塵化客衣，故園榆柳識春歸。深村芳物無由覓，蝴蝶雙尋麥隴飛。
流民 晁補之 
生涯不復舊桑田，瓦釜荆籃止道邊。日暮榆園拾青莢，可憐無數沈郎錢。
先塋治事歸 晁補之 
先人昔慕栖山樂，賤子今懷陟岵悲。柏葉初生石牆短，况無金带買豐碑。
陌上花八首  其一 晁補之 
郊外金軿步帳隨，道邊游女看王妃。內官走馬傳書報，陌上花開緩緩歸。
陌上花八首  其二 晁補之 
朝雲暮雨山頭宅，暖日晴風陌上花。絳幕何妨行緩緩，送春歸盡妾還家。
陌上花八首  其三 晁補之 
娘子歌傳樂府悲，當年陌上看芳菲。曼聲更緩何妨緩，莫似東風火急歸。
陌上花八首  其四 晁補之 
荆王夢罷已春歸，陌上花隨暮雨飛。却喚江船人不識，杜秋紅淚滿羅衣。
陌上花八首  其五 晁補之 
吳歌白紵怨芳菲，腸斷懷王去不歸。陌上如今小花伴，山前山後白鷳飛。
陌上花八首  其六 晁補之 
臨安城郭半池臺，曾是香塵撲面來。不見當時翠軿女，今年陌上又花開。
陌上花八首  其七 晁補之 
雲母蠻牋作信來，佳人陌上看花回。妾行不似東風急，爲報花須緩緩開。
陌上花八首  其八 晁補之 
陌上偷來爲看花，饒聲鸚鵡莫夭斜。犢車緩緩隨芳草，不去桃源阿母家。
外舅杜寺丞永城守水作詩寄呈 晁補之  长江
雪消冰動看通津，草長江南岸岸春。莫唱龍舟五更曲，揚州楊柳解愁人。
都門 晁補之 
飄零何處是生涯，瘦馬都門踏落花。芳物攪心看不得，綈袍遮眼畏風沙。
甘雨 晁補之 
晻晻轟轟有物催，端如鬼駕北溟來。百昌一種得甘雨，蛇不耆乾苕卵摧。
約李令 晁補之 
茅檐明月夜蕭蕭，殘雪晶熒在柳條。獨約城隅閑李令，一盃山芋校離騷。
和胡戢七首  其一 晁補之 
達則經綸隠著書，昔人於此孰親疏。王通持底答楊素，汾曲先人有敝廬。
和胡戢七首  其二 晁補之 
相逢樽酒未辭深，握手盱眙十載心。車馬凄凉人夜別，出門落月與橫參。
和胡戢七首  其三 晁補之 
聞說歸心已浩然，蘇門况有子雲廛。廣文不去慚官長，繫馬堂階要酒錢。
和胡戢七首  其四 晁補之 
住近蘇門有白雲，閉關却埽道逾尊。相逢不語忽長嘯，今日豈無人姓孫。
和胡戢七首  其五 晁補之 
時平未用入山深，歲晚何妨木秀林。聞說熊羆參後乘，可容牛下有哀吟。
和胡戢七首  其六 晁補之 
千首清詩競夜長，真成蝴蝶爲春忙。莫教流落人間少，雷電它時下取將。
和胡戢七首  其七 晁補之 
少時豪氣恨沉淪，繆意詩書可庇民。長笑壯年無一事，微吟只有故人親。
坐進庵 晁補之 
海魚水擊三千里，决起還須九萬程。坐進庵中纔一步，初無行處若爲行。
張傑以龍茶換蘇帖 晁補之 
寄茶換字真佳尚，此事人間信亦稀。它日封厨失雙牘，應隨癡顧畫俱飛。
和王拱辰觀梨花二首  其一 晁補之 
海棠十韵詫芬芳，慚愧梨花冷似霜。頼有樂天春雨句，寂寥從此亦馨香。
和王拱辰觀梨花二首  其二 晁補之 
壓沙寺裏萬株芳，一道清流照雪霜。銀闕森森廣寒曉，仙人玉仗有天香。
次韵兩蘇公講筵唱和四首  其一 晁補之  洞庭湖
白髮歸聯侍從榮，未應江海歎飄零。禽魚不與鈞天觀，想見群龍舞洞庭。
次韵兩蘇公講筵唱和四首  其二 晁補之 
李公素譽壓朝端，曾泝龍門鬣未乾。雖愧彭宣惟賜食，未慚貢禹亦彈冠。
次韵兩蘇公講筵唱和四首  其三 晁補之 
纘服憂勤未有言，諸儒經術侍彤軒。九疇咸敘今天錫，三畫何人昔夢吞。
次韵兩蘇公講筵唱和四首  其四 晁補之 
金玉誰人詠德音，太平無象屬人心。日高初散露門講，天上五雲宮殿深。
復至凝祥池上 晁補之 
去歲相携此地遊，西風垂果奉靈湫。春工變化渾無跡，紅滿枝條綠滿洲。
題工部文侍郎周翰郭熙平遠二首  其一 晁補之 
漁村半落楚江邊，林外秋原雨外天。誰倚竹樓邀大艑，天涯暮色已蒼然。
題工部文侍郎周翰郭熙平遠二首  其二 晁補之  洞庭湖
洞庭木落萬波秋，說與南人亦自愁。欲指吳松何處是，一行征雁海山頭。
呈文潛 晁補之 
無計河西尋杜家，海棠空詠去年花。煩君爲謝郭少尹，欲買纏頭迎犢車。
和文潛二首  其一 晁補之 
阮籍空貪步兵酒，陽城猶戀集賢書。飽知世事非人力，可是因玄更泊如。
和文潛二首  其二 晁補之 
索米强知當世策，種芝欲訪隠人書。未應只有鄰邦約，投老相看事事如。
謝王立之送蠟梅五首  其一 晁補之 
未教落素混冰池，且看輕黄綴雪枝。越使可因千里致，春風元自未曾知。
謝王立之送蠟梅五首  其二 晁補之 
恐是凝酥染得黄，月中清露滴來香。定知何遜牽詩興，借與穿簾一點光。
謝王立之送蠟梅五首  其三 晁補之 
上林初就詔群臣，紫蒂同心各自新。誰見小園深雪裏，破春一萼更驚人。
謝王立之送蠟梅五首  其四 晁補之 
詩報蠟梅開最先，小奩分寄雪中妍。水村映竹家家有，天漢橋邊絕可憐。
謝王立之送蠟梅五首  其五 晁補之 
去年不見蠟梅開，准擬新年恰恰來。芳菲意淺姿容淡，憶得素兒如此梅。
和文潛試院道舊 晁補之 
璧月照歌淮上舫，姚花引醉福昌城。何如閶闔門西北，卧聽秋風枕畔聲。
夜聞慎思吟諷 晁補之 
疏林小雨月朧明，商頌琅琅半夜聲。鄧子弓强殊未發，欲馳桑本犯堅城。
赴廣陵道中三首  其一 晁補之 
醉卧符離太守亭，別都絃筦記曾稱。淮山楊柳春千里，尚有多情憶小勝。
赴廣陵道中三首  其二 晁補之 
急鼓鼕鼕下泗州，却瞻金塔在中流。帆開朝日初生處，船轉春山欲盡頭。
赴廣陵道中三首  其三 晁補之 
楊柳青青欲哺烏，一春風雨暗隋渠。落帆未覺揚州遠，已喜淮陰見白魚。
出城三首  其一 晁補之 
桃欲呈紅柳弄陰，麥田青已沒鞋深。春堤細雨籃輿溼，婆餠焦聲在竹林。
出城三首  其二 晁補之 
故國龍舟休水調，高城雉堞尚雲間。蜀岡朝雨如輕霧，不見春江草外山。
出城三首  其三 晁補之 
堆案文書無了畢，並堤船舫且縈回。非關董役年年事，自爲春郊得得來。
揚州雜詠七首  其一 晁補之 
舶商不入古鹽溝，疏鑿纔爭土一抔。未說興圩灌田事，且還歌吹舊揚州。
揚州雜詠七首  其二 晁補之 
雷陂新作麥田荒，曾說風興沒兩郎。誰似當年李刺史，春波還引句城塘。
揚州雜詠七首  其三 晁補之 
欲穿九曲通淮子，只費春夫數日工。但見荷花三十里，何須更有大雷宮。
揚州雜詠七首  其四 晁補之 
蜀岡茶味圖經說，不貢春芽向十年。未惜青青藏馬鬣，可能辜負大明泉。
揚州雜詠七首  其五 晁補之 
皂莢村南三里許，春江不隔一程遥。雙堤鬭起如牛角，知是隋家萬里橋。
揚州雜詠七首  其六 晁補之 
龍興寺裏青雲幹，后土祠中白雪葩。五百年間城郭改，空留鴨脚伴瓊花。
揚州雜詠七首  其七 晁補之 
楊徐僭盜雄圖熾，高呂陵夷霸氣闌。猶有崑岡作龍虎，千秋原廟奉衣冠。
題僧法芝鍾山詩後 晁補之 
明珠出袖四百琲，座有煙霞草木香。斷取鍾山擎石掌，那知不下浄名床。
復和定國惠竹皮枕謔句 晁補之 
老來山水興彌深，不在長安俠少林。它日只爲林下計，不將錦被作呻吟。
和答曾敬之秘書見招能賦堂烹茶二首  其一 晁補之 
玉泉吟鼎月隳輪，姑射風標兩絕塵。只欠何郎窗畔雪，戎葵爲我作餘春。
和答曾敬之秘書見招能賦堂烹茶二首  其二 晁補之 
一碗分來百越春，玉溪小暑却宜人。紅塵它日同回首，能賦堂中偶坐身。
守蒲過洛思十歲時侍先君寓居泣涕成詩二首  其一 晁補之 
建春門外柳依依，迸淚當年綵服嬉。窮子更無逢父日，匿王空記看河時。
守蒲過洛思十歲時侍先君寓居泣涕成詩二首  其二 晁補之 
先君欲築伊川意，四十年間萬事非。他日一廛從可卜，白頭持此欲安歸。
澠池道中 晁補之 
虎狼敵國易良圖，望見將軍要引車。不畏秦强畏廉鬭，古來只有藺相如。
次韵提刑毅甫送茶 晁補之 
炰羔煮餠漸宜秦，愁絕江南一味真。健步遠梅安用插，鷓鴣金盞有餘春。
次韵閻仲甫郎中病起二首  其一 晁補之 
伏波七十老鍪弧，薏苡何曾適病軀。高卧輸公無一事，評詩校畫是功夫。
次韵閻仲甫郎中病起二首  其二 晁補之 
脫略軒裳陶隠居，肘書百卷事寧軀。茯苓日長東山澀，早晚柴車命僕夫。
東皋十首  其一 晁補之 
屋名盡掛陶家牓，人物應慚菊畔身。解作文章肯歸去，不應陶後說無人。
東皋十首  其二 晁補之 
郭外朝陽一卷斜，青槐廳事带丘麻。路逢扶轡雙童問，不是城東太尉家。
東皋十首  其三 晁補之 
小閣高原最上頭，下床莫遣許公羞。如今老罷欄邊意，不是元龍百尺樓。
東皋十首  其四 晁補之 
壁間最好營丘筆，卧看三峰憶舊過。夢入幽林小谿去，絕勝千騎向南柯。
東皋十首  其五 晁補之 
新植青桐小逕成，兩行萱草一時榮。春風百卉芳菲盡，長夏幽花却稱情。
東皋十首  其六 晁補之 
登登策策不須呼，時動圓荷觸短蒲。五步濠梁亦堪樂，相忘何必是江湖。
東皋十首  其七 晁補之 
四海萍逢兩弟兄，百年膠漆歲張陳。紅塵陌上相逢子，華髮林間偶坐身。
東皋十首  其八 晁補之 
尺五城南未足高，只今小杜更飄搖。暮煙疏雨從君勝，玉子文楸聽我饒。
東皋十首  其九 晁補之 
李君禪味詩情裏，解作黄金不潤身。目斷白衣檐酒闃，何妨聊破一罏春。
東皋十首  其一○ 晁補之 
城市何妨亦隠淪，賈君無意向紅塵。東皋瓜豆如雲處，慊我幽棲不卜鄰。
即事 晁補之 
半刺還爲權刺史，朝衙不坐坐鈴齋。案頭通事通何事，昨夜東園芍藥開。
望金陵 晁補之 
龍盤虎踞望南津，餘烈崢嶸尚霸陳。醉著不知風揭屋，可能楊素是江神。
金陵南數十里江心烈山崒然特起猶金山也家人云安得隠於此作一絕 晁補之 
山如浮玉一峰立，江似海門千頃開。我欲此中成小隠，莫教山脚有船來。
采石李白墓 晁補之 
客星一點太微傍，談笑青蠅玉失光。載酒五湖狂到死，只今天地不能藏。
宿采石追懷沈丘叔父同應詔渡此今二十七年矣而叔父謝世補之方遠適泣涕成篇 晁補之 
二十七年前應詔，黄昏同上木蘭舟。江山依舊人琴寂，白首南遷淚迸流。
過銅陵南望一山高出雲上奇秀可駭余未嘗至江南遽曰此九華也問之言是 晁補之  九华山
雲端忽露碧孱顔，如髻如簪縹緲間。驚駭舟中齊舉首，不言知是九華山。
連日順風 晁補之 
昔日肩吾上國行，魚龍黑浪自堪驚。我今憔悴西風穩，却是江神不世情。
皖口遭風 晁補之 
欻起驚濤渺去程，扁舟三日滯長汀。無心坐使群鷗舞，莽眇吾知未可乘。
馬當風濤中 晁補之 
從祖昔爲州別駕，上書嘗欲徑樅陽。乘危更覺思遺跡，慚愧篙師戒馬當。
大風過彭浪磯 晁補之 
山束江窮方崒起，江盤山過却重回。無風此水常呼洶，正用風狂水鬭來。
題彭郎小姑祠 晁補之 
山與磯名從地志，姑兼郎號出江民。世間稱謂無真實，聞說雙祠自有神。
江心望彭澤作 晁補之 
青山缺處大江奔，江口山顔見縣門。一世定無紆轡處，故應來此著琴罇。
過分江口 晁補之  庐山
不行湓口更湖口，明日廬山自此過。猶恨西江不窮覽，沅湘聞道亦無波。
湖口 晁補之 
彭蠡宮亭浸全楚，號呼噴吐出喉中。此間曠蕩無窮水，何處還容地火風。
大孤山祠 晁補之 
江吞湖卷氣俱豪，崛起孤峰百仞高。歸爲嬋娟買絲屨，却應還我所忘刀。
題廬山 晁補之  庐山
南康南麓江州北，五百僧房綴蜜脾。盡是廬山佳絕處，不知何處合題詩。
開先寺前望瀑布 晁補之 
白虹晝下崑崙頂，半入青林久不回。下洞水輪穿地底，冰崖吼怒却重來。
栖賢寺三峽橋 晁補之 
絕壁秋標天外劍，深溪冬吼地中雷。上宮未信無人到，朱閣飛從頂上來。
舊說廬山有紫芝田百畝人莫得見偶於開先栖賢林中步兩日各得一枝正紫如玉戲成一首 晁補之  庐山
千古芝田人不到，深林繼日拾瓊瑰。從今爲記晁夫子，曾到芝田百畝來。
宮亭神甚靈云有婢名如願以借客有所求叩如願即獲神又能於湖心分風使上下各得順風故劉刪詩云回艫乘派水舉棹逐分風 晁補之 
同舟自古無胡越，南北東西路不同。不問宮亭借如願，只求四面與分風。
彥魯𡾁字號卷余擢爲開封第三用彥魯韵 晁補之 
寂寂醒醒誰得知，萬重故紙壓須彌。不緣饒舌豐干道，拾得山間底小兒。
孔雀院後蒙泉 晁補之 
檐頭山作屏當砌，石眼泉爲鏡照窗。我亦困蒙如可擊，此泉從戶到西江。
貴谿徐氏招隠園昔王表避亂居此山依之者數千家其詩云逍遥入南斗者也 晁補之 
鬼谷西來一丈清，三山箕拱慰高情。時平尚欲依王表，南斗逍遥畢此生。
遇赦北歸 晁補之 
山猶故險水猶奔，無復前年濺淚痕。自是人心隨境別，櫓聲帆色盡君恩。
移笇山五杉歸植里第 晁補之 
一丘一壑感歸心，過盡青山幾茂林。自載五杉如碧鳳，欲看春雨舞庭陰。
皖口寄懷前太平守陳公度 晁補之 
常愛東陵早拂衣，我行曾不叩荆扉。憑君天柱峰頭望，看我扁舟幾日歸。
鍾山有石故名 晁補之 
江上秋濤噴玉巖，風鎪月鍊白雲緘。爲君一叩無人境，要聽洪鐘出萬杉。
初上安仁灘清見毛髮其中奇石五色可掇拾也從縣令借圖經溪曰雲錦溪村曰玉石村 晁補之 
行盡江南最遠山，却尋干越上清灘。秋晴雲錦溪中過，玉石瑰奇一萬般。
弋陽道中 晁補之 
千日千程不厭行，一丘一壑可憐生。常憂束縛名韁死，鬭健尋山却稱情。
齊山怪石森聳其西峰曰小九華 晁補之 
山上有山俱巃嵷，谷中通谷更唅呀。借君筇杖穿奇嶮，直至西峰小九華。
次韵無極以道寄金山寺佛鑑五絕  其一 晁補之 
埋頭塵土欲忘年，重過初禪第一天。唯有兒童見河性，不將老面共蒼然。
次韵無極以道寄金山寺佛鑑五絕  其二 晁補之 
不應無手是無拳，且看毛端現四天。似向吾家得消息，鼓山餘響尚轟然。
次韵無極以道寄金山寺佛鑑五絕  其三 晁補之 
鶖子猶應昧此緣，室中那有久如天。饒師擲過三千界，浮玉西津故儼然。
次韵無極以道寄金山寺佛鑑五絕  其四 晁補之 
無極世緣如嚼蠟，人言當住夜摩天。此郎久學無生忍，此事吾知否不然。
次韵無極以道寄金山寺佛鑑五絕  其五 晁補之 
鼓角聲中特地傳，只今鼻孔已撩天。不應常作裴休諾，揜口何妨也默然。
清口懷應書時雪中舟行 晁補之 
蚤歲單舟此水濱，雪花都蔽引舟人。重來五馬真何事，笑雪空成鬢上春。
舟中即事 晁補之 
終日平沙望渺瀰，青林何許近漁磯。波衝側岸深蒲靡，一點穿人翠碧飛。
魚溝遇大水 晁補之 
沙行水宿幾江南，石鬭龍求久已諳。秋水故應旋面目，順流東望爲君慚。
祝家墩阻水旦起舟人云天上風花順矣作一絕 晁補之 
依依牛馬辨平沙，三日扁舟近祝家。明日揚帆應復駛，蒸雲散亂作風花。
懷緡居 晁補之 
自種雙桐已四年，秋來匏瓠小籬穿。上床不怕陳登歎，我欲歸求許汜田。
欲求閑局理舊學作  其一 晁補之 
莫求致仕且分司，此等劉伶笑婦兒。投老寸陰如寸玉，從君了事只名癡。
欲求閑局理舊學作  其二 晁補之 
故園歷歷眼中分，非禹誰教不入門。何處功名有成遂，玉初不獻足猶存。
初望廬山 晁補之  庐山
休說江南青未了，一庵一徑可容身。宦程正迫西風急，未是廬山竚足人。
由開先萬杉栖賢羅漢入城南康守云惜君未至紫霄峰也因以此答 晁補之 
南康南麓江州北，五百伽藍似蜜脾。萬室千門俱面勢，不應獨是紫霄奇。
望香罏峰 晁補之 
危樓曲徑群岩遍，蠟屐青鞋到處逢。更上五峰雙劍表，香罏依舊半天中。
題周廉彥所收李甲畫三首 鵲 晁補之 
上林花妥逐鶑飛，愁絕江南雪裏時。嚄唶何須旁檐喜，毰毸相對兩寒枝。
題周廉彥所收李甲畫三首 雁 晁補之 
網羅無限稻粱微，憐爾冥冥亦庶幾。戲鴨眠鳬滿中沚，衡陽無意更南飛。
題周廉彥所收李甲畫三首 鴨 晁補之 
急風吹雪滿汀洲，迎臘淮南憶倦游。小鴨枯荷野艇冷，去年今日凍高郵。
松菊堂讀史五首  其一 晁補之 
不作文饒將相官，野人亦罣黨人間。籌邊措國俱無用，空對平泉草木閑。
松菊堂讀史五首  其二 晁補之 
吾慕斯人不以官，會昌一夢中興間。何須更作窮愁誌，秋雨長時睡正閑。
松菊堂讀史五首  其三 晁補之 
明光甲挫三言內，悉怛謀虧一算間。成敗關心不瞑目，我今無此只應閑。
松菊堂讀史五首  其四 晁補之 
平生精爽皋夔內，一世功名貝錦間。再夢令狐亦何事，可能到死未心閑。
松菊堂讀史五首  其五 晁補之 
當年伏地全楊李，公亦何知愛惡間。千古論心許公近，百年歸意與誰閑。
仲光寄紵袍 晁補之 
手裁白紵製新袍，犢鼻應憐犬子勞。倚仗衡門聊服此，良人身不屬臨洮。
寄家人 晁補之 
孟光家世自清芬，鴻亦幽情慕隴雲。汲水挽車歸去好，茯苓日日長松根。
子固席上雪得芟字 晁補之 
新霜一夜草如芟，午酌臨軒雪點衫。不怕夷門清著骨，故教詩句聳巉巖。
泊舟山陽偶題 晁補之 
五歲淮山一夢新，扁舟曾繫市橋春。津亭石磴雙垂柳，見我依依似故人。
及第後將謁告先歸留贈成甫 晁補之 
還家消息約薔薇，眼看薔薇日日稀。不踏龍頭遊碧落，君恩許伴晚鶑歸。
貴溪在信州城南其水西流七百里入江 晁補之 
玉山東去不通州，萬壑千巖隘上游。應會逐臣西望意，故教溪水只西流。
出遊龍虎山舟中望仙巖壁立千仞者不可上其高處穴中往往如囷倉棺槨云蓋仙人所居也余意大水人宅山上所作 晁補之 
稽天巨浸洗南荒，尚有千峰骨立强。民未降丘應宅此，舉頭天壁有囷倉。
泊思禪寺呈廖明略其地蓋干越寺在琵琶洲上 晁補之 
遲君干越思禪寺，彌月忘歸住翠嵐。忽見琵琶洲上月，始驚全室在天南。
和雒酒十二弟見降羌赴闕 晁補之 
二鳥蒙恩豈有知，車書混一是昌期。知君不化伊川祭，右倚門牆恐見麾。
和洛筍小發 晁補之 
叔夜青山肯長往，不應石髓化山堅。君會籜龍纔小發，恐君心未老伊川。
叔與戲云謂我窮我嘗傷食從而嘲之 晁補之 
羊踏胸中昨夜蔬，不應捫腹怪如壺。婦家得餔猶須忍，莫索檳榔笑爾臞。
將別歷下二首  其一 晁補之 
來見紅蕖隘渚香，歸塗未變柳梢黄。殷勤趵突溪中水，相送扁舟向汶陽。
將別歷下二首  其二 晁補之 
鴛鴦鸂鶒繞漁梁，搖漾山光與水光。不管使君征棹遠，依然飛下舊池塘。
將行陪貳車觀燈 晁補之 
行歌紅粉滿城歡，猶作常時五馬看。忽憶使君身是客，一時揮淚逐金鞍。
安陶舟中 晁補之 
繚繞春堤去欲窮，參差煙塢到還通。依依潤柳侵晨雨，細細吹花傍午風。
栗區村與無斁別 晁補之 
十年投分皆卿相，四海論心只弟昆。老憶躬耕困隨牒，春風揮淚栗區村。
與子真諸人飲求仁不與作怨詩因戲答 晁補之 
結習徐看蕩劫灰，天花從自落空階。似聞滿室唯澄水，投礫何因出定來。
題穀熟驛舍二首  其一 晁補之 
驛後新籬接短牆，枯荷衰柳小池塘。倦游對此忘行路，徙倚軒窗看夕陽。
題穀熟驛舍二首  其二 晁補之 
一官南北鬢將華，數畝荒池浄水花。埽地開窗置書几，此生隨處便爲家。
送永嘉君回至鹿邑東門外作 晁補之 
冬溫榆柳未全彫，黄蝶飛飛綴野蒿。華髮不堪悲世故，斜川歸興滿東臯。
謫宋徙亳初聞周璠琵琶 晁補之 
棗園憭慄檜廳寒，醉倚琵琶倒鶡冠。不似江州白司馬，只成怨恨不成歡。
題伯時畫 晁補之 
單于射獲明妃笑，勸酌蒲萄跪小胡。不恨別宮昆莫老，應憐超乘子南夫。
虹縣逢無斁二首  其一 晁補之 
清河摻執汴河逢，萬里悲歡一夢中。不作常情問京洛，魚山好在故園松。
虹縣逢無斁二首  其二 晁補之 
千載昌期尚此逢，詢謀多在布韋中。南歸已後鍾山集，猶憶君王代麈松。
省曹夢游山示無斁 晁補之 
萬里歸來兄弟樂，百年多病井廬思。如何騎馬穿靴地，只夢登山著屐時。
東坡公以種松法授都梁杜子師并爲作詩子師求余同賦  其一 晁補之 
不學栽榿業種松，未慚履狶笑屠龍。許君盡得東坡術，已與先生一事同。
東坡公以種松法授都梁杜子師并爲作詩子師求余同賦  其二 晁補之 
長錐散子巖巖遍，短竹扶條歲歲添。待得烹茶有松葉，不應更課木奴縑。
東坡公以種松法授都梁杜子師并爲作詩子師求余同賦  其三 晁補之 
佩牛未敢邀君出，射虎何當許我從。要看堂堂冠劍叟，蒼然十萬甲夫中。
自畫山水留春堂大屏題其上 晁補之 
胸中正可吞雲夢，盞裏何妨對聖賢。有意清秋入衡霍，爲君無盡寫江天。
自畫山水寄正受題其上 晁補之 
虎觀它年青汗手，白頭田畝未能閑。自嫌麥隴無佳思，戲作南齋百里山。
次韵芸叟文潛體之觀音院題名 晁補之 
壁上棲鴉粉剝紅，萍游無定得風同。故人妙墨何人識，文豹依依霧雨中。
贈許體之 晁補之 
樓下無心卧許公，求田已約暮年同。詩來正值花如雪，心事春風浩蕩中。
呈毅父提刑 晁補之 
不酌公榮有意哉，可能元亮此公儕。但讀離騷政須酒，不應須爲菊花來。
十月九日初謁衛真太清宮二首  其一 晁補之 
虛庭下拜初形肅，秘殿瞻容更魄驚。何必囊函窺至妙，始知塵垢負平生。
十月九日初謁衛真太清宮二首  其二 晁補之 
帷間角麈千年白，庭下髯羱一點青。當日乘雲無馬跡，只今遺木盡龍形。
寄李成季 晁補之 
聞驅傳節向秦關，何日重來玉筍班。猶勝譙都拙司馬，苦無官况不教閑。
累得周同年鍔書 晁補之 
譙都司馬拙依然，翻手爲雲絕可憐。唯有鳳翔周錄事，手書連月寄同年。
譙都對酒憶玉函山 晁補之 
不遣西樓對玉函，宋譙頻綴副車銜。今年重汙花前酒，猶是揚州別駕衫。
題段吉先小景三首  其一 晁補之 
慘澹天雲欲雨低，秋山人靜鳥聲稀。似聞谷響飛黄葉，恐有孫登半嶺歸。
題段吉先小景三首  其二 晁補之 
人生何事踏塵埃，閒處胸襟足自開。不作終南養高價，小山幽桂好歸來。
題段吉先小景三首  其三 晁補之 
碧天無際日悠悠，風靜沙平不見洲。彭浪磯邊亦如此，危峰獨木繫扁舟。
綴古詩懷家 晁補之 
二月已破三月來，蝴蝶忽然滿芳草。正是歸時君不歸，及至君來花又少。
赴齊道中 晁補之 
淮南蒙召鬢毛斑，乞得東秦慰病顔。曉整輕鞍汶陽北，却衝微雨看青山。
題袁耕道所收小飛來 晁補之 
藏山常恐負而走，壺中九華安在哉。憶似冷泉亭畔見，爲君題作小飛來。
讀藺相如傳贈李甥師藺 晁補之 
蚩蚩六國共憂秦，獨有相如智不群。完璧東歸何足道，最賢能下怒將軍。
欽聖皇后挽辭二首  其一 晁補之 
神開大馬表坤祺，象配黄龍耀母儀。艱棘從權非本意，憂勤復辟竟先期。欲書皇極彝倫事，不在關雎卷耳詩。陵作因山名改聖，君王仁孝自生知。
欽聖皇后挽辭二首  其二 晁補之 
蒼黄大策中先定，洶涌姦言外獨驚。可但觸山憂地坼，只應鍊石見天成。江湖自昔波濤遠，日月如今晝夜明。盡作兒啼送文母，不知簫鼓若爲聲。
欽慈皇后挽辭二首  其一 晁補之 
仙馭飄颻不可尋，西陵寶冊襚衣衾。禮遵章懿因仁志，謚酌欽慈自聖心。感泣萬人隨遣奠，恩勤千古詠徽音。一言能使民忠勸，要識吾君孝治深。
欽慈皇后挽辭二首  其二 晁補之 
弓韣它年事炳靈，紅光滿室衆潛驚。人言薄氏誠君子，天與文皇兆大橫。聖有至情風不止，邦傳慶祚日重明。百神陪扈朝陵寢，想像登輿動珮聲。
王拱辰太尉挽辭二首  其一 晁補之 
賈山辭賦妙升堂，十八高名擅洛陽。遭主聖人千載事，濟時賢獻萬夫望。已加壇上將軍鉞，未促齊中相國裝。曾有新詩介眉壽，悲歌何忍送歸牆。
王拱辰太尉挽辭二首  其二 晁補之 
童年已切耆英慕，壯歲初陪後乘遊。衛幕櫜弓皆廣建，梁筵進牘並枚鄒。雲臺生面丹青古，馬鬣新封草木秋。是事公應付蜩甲，蒼霞誰見揖浮丘。
趙開祖挽歌辭 晁補之 
萬里歸來兩鬢霜，故人如玉閟幽堂。凄凉長吉無題句，冥默淮南未試方。空復藏書如冊府，何由載酒更僧坊。諸郎文字能傳業，開府風流未渠央。
蔡州叔父金部挽歌辭五首  其一 晁補之 
文詞蚤歲諸儒上，操行當朝國士期。清世急賢千載事，白頭齎志一州麾。
蔡州叔父金部挽歌辭五首  其二 晁補之 
省中共幞青綾出，關內同驅五馬行。何許書來一千里，西風淮上淚縱橫。
蔡州叔父金部挽歌辭五首  其三 晁補之 
青史他年羨二疏，功成脫屣向迷塗。薄遊竟後拋官約，常愧都門長大夫。
蔡州叔父金部挽歌辭五首  其四 晁補之 
聞道一廛親卜築，亦求百畝伴鉏犁。那知湖海歸來日，只及鄉閭會葬時。
蔡州叔父金部挽歌辭五首  其五 晁補之 
並直儀曹前後廳，當簷種竹已青青。平生不試南宮筆，可忍圖公地下銘。
蔡州叔父金部挽辭別二首  其一 晁補之 
書來猶勸還鄉早，路梗誰令去棹遲。曾綴鏘金拜先壘，可堪扱衽送靈輀。
蔡州叔父金部挽辭別二首  其二 晁補之 
學比我公常恐後，身於餘子似蒙知。心驚並直儀曹夜，淚盡孤吟海浦時。
秦國夫人挽辭安門下母二首  其一 晁補之 
瓜瓞傳仙裔，鳲鳩媲積功。龍章看子貴，鶴髮與夫同。褕翟丹青裏，珠襦鼓吹中。秋原送車淚，斜日起西風。
秦國夫人挽辭安門下母二首  其二 晁補之 
城南塞冠蓋，哀挽送何人。吉卜郊連浚，恩封國號秦。桓碑空復古，蒿里不知春。應奪居廬念，朝廷佇弼臣。
秦國夫人挽辭三首  其一 晁補之 
指李仙源後，興唐帝胄餘。家傳湖北句，人誦嶺南書。知子唯賓客，揚名屬起居。平生操史筆，遺事一欷歔。
秦國夫人挽辭三首  其二 晁補之 
相國家風獨，夫人壼範如。寶珈宜服象，文錦合軒魚。感慨溫成議，光華慶壽餘。非夫聞敵退，應愧此生虛。
秦國夫人挽辭三首  其三 晁補之 
酷好春秋學，親書列女篇。胡兒吟敢並，逸少字方傳。餘事猶閨範，高材自世賢。凱風君莫誦，秋柏已成阡。
任承制挽辭劉校勘槩求作 晁補之 
生業清談外，浮名痛飲餘。誰令力如虎，坐使食無魚。壁冷猶鳴劍，床空未卷書。呻吟待河潤，秋柏只遺墟。
奉答文潛戲贈 晁補之 
倦游年少憶安巢，歸夢嘗慚斷織刀。老去周顒雖有婦，黄經對几夜騷騷。
考校同文館戲贈子方兼呈文潛 晁補之 
二十年來曹子方，新詩曾見未能忘。多才善戲稱物芳，吳娃席上呼作郎。瞥然何許歲月長，只今未老毛髮蒼。自言逢掖非昔狂，傳經華陰夫子堂。何曾騎馬身挾槍，詔隨上將西擊羌。董蒲跗注謂我臧，夜行馬頓饑無糧。鼓鼙驚谷騎卷岡，吏呼爲微醉在牀。前鋒奄至靈武傍，中堅反後無敢驤。城開三日牧蔽隍，百馳載笴千橐裝。旌旗立壘烏鳥揚，還軍不省一矢亡。坐師無獲勞不償，鐃歌入奏虛錦囊。秋風鱸魚思故鄉，銳頭宜董鸛鵝行。得官猶領萬驌驦，王城對巷如參商。那知連月居茲房，稱多量少非我王。群公古鏡懸秋光，閉門飯飽庭葉黄。秋盤登兔官酎香，吳音訛變雜秦凉。令壺老柏笑覆觴，淹留平日夢欲翔。得君可樂殊未央，人生傾蓋何所望。結交松柏要冰霜，中天號出玉璽章。青驄御史騰康莊，歸期屈指未可忙。聞君况有夢虺祥，生女不惡嫁鄰牆。掃軒留客具酒漿，與君更約城南張。
復用方字韵奉贈同舍慎思文潛同年天啟 晁補之 
平生數子天一方，今夕何夕情難忘。荷衣攬蕙氣芬芳，冊府兩公同舍郎。崑崙方軌萬里長，西城却望天蒼蒼。秋庭風雨翻幕狂，夜語蔡侯同一堂。張侯老筆森矛槍，文詞楚些遺蹇羌。胸中水鏡誰否臧，學三百囷羞裹糧。思如决瀆萬仞崗，大編小軸山壓牀。城南買屋君舍旁，疲驂日附驥尾驤。我慚昧道由四隍，人如燕宋初束裝。聽君雄辯神揚揚，却思得一愁十亡。鄧侯韞櫝價不償，有方未試聊貯囊。起家牛斗玉笥鄉，鴻鶱早入鵷鷺行。和鸞采齊要驌驦，一鐸便足諧宮商。知君雲壑有松房，南陽耒耜心霸王。玉池復說夜有光，仙人藏丹金鼎黄。願分神瀵浴骨香，非我其人慚德凉。蔡侯發迹江濫觴，閉籠祗欲擘海翔。此公事業未渠央，六奇他日吾所望。烏號張月刀瑩霜，裂五單于加印章。穰苴可但虛斬莊，遭時立志未可忘。白犢得瞽寧非祥，嗟予企踵不及牆。逢君如渴御蔗漿，怯雖如鼠猶膽張。
四客各有所長 晁補之 
黄子似淵明，城市亦復真。陳君有道舉，化行閭井淳。張侯公瑾流，英思春泉新。高才更難及，淮海一髯秦。
酴醾 晁補之 
喚將梅蕊要同韵，羞殺梨花不解香。如何五月露寒殿，不與薰風送晚凉。
與同年廖明略 晁補之 
十年山林廖居士，今隨詔書稱舉子。文章宏麗學西京，新有詩聲似侯喜。
詩一首 晁補之 
上山割白紵，山高葉摵摵。持歸當戶績，爲君爲絺綌。
句  其一 晁補之 
短棹孤飛誇寥廓，洪濤高卧看星辰。
句  其二 晁補之 
閩侯貢璧琢蒼玉，中有掉尾寒潭龍。
句  其三 晁補之 
山色不違人，嵌滿千家窗。
句  其四 晁補之 
日月中人照與芬。
存目 晁補之 
詩題：和蔡天啟小詩戲無咎首句：文書盈几法筵埋。
偈六十九首  其一 釋道寧 
寶座既登，清風四起。要津把斷，凡聖俱亡。放一線道，別露風規。具眼禪人，一任施設。
偈六十九首  其二 釋道寧 
風攪長空，春雲四起。六臂三頭，徒誇唇觜。匝地普天，全非伴侶。等閒拈出與君看，直下分明須薦取。
偈六十九首  其三 釋道寧 
沒絃琴韵，罕遇知音。無影林中，難尋足迹。同聲同氣，方辨端倪。不是當家，徒勞側耳。
偈六十九首  其四 釋道寧 
數聲歸笛離春浦，一片孤帆過洞津。到岸捨舟常式事，何須更問渡頭人。
偈六十九首  其五 釋道寧 
棋逢敵手，密行難藏。琴遇知音，希聲乃布。摩竭正令，同道方知。捏聚放開，悟迷一决。
偈六十九首  其六 釋道寧 
父母所生口，何妨爲子說。莫將閒事掛心頭，便是人間好時節。
偈六十九首  其七 釋道寧 
子只見風清月白，焉知洞裏花香。曾看江上弄潮人，未聞愛水嫌波浪。
偈六十九首  其八 釋道寧 
千聖不傳，諸祖祕語。不惜眉毛，爲君親舉。衲子擡眸，白雲萬里。
偈六十九首  其九 釋道寧 
報慈一要，凡聖同妙。犬吠馿鳴，龍吟虎嘯。道吾樂神，師巫祭廟。雨過山青，雲收日照。拾得與寒山，不覺呵呵笑。休休，他年自有知音，豈待今朝說破。
偈六十九首  其一○ 釋道寧 
晷運推移，日南長至。分明一道恩光，照徹十方三世。全彰諸祖玄關，漏泄衲僧巴鼻。靈雲剛道無疑，彌勒徒誇授記。爭如李四張三，相賀街頭巷尾。不是海印發光，亦非楞嚴三昧。林下高人，休要瞌睡。令余暗裏笑舒眉，直是清風動天地。
偈六十九首  其一一 釋道寧 
宗門奧旨，造者還稀。體用無私，隨流得妙。有時互爲主，伴敲唱玄風。有時對面藏，身難窺影迹。要津把斷，凡聖迷源。利物垂慈，等閒入艸。
偈六十九首  其一二 釋道寧 
蕩蕩無迂曲，明明透古今。問無別語，答豈異音。一人張帆，一人把柁。鐵笛橫吹，漁歌唱和。啐啄同時，知音幾個。順水逆流歸去來，到岸方諳不恁麽。不恁麽，爲君宣，甜如砂蜜，苦似黄連。若不同牀卧，焉知被底穿。
偈六十九首  其一三 釋道寧 
解語非干舌，能言不是聲。非聲非舌用，方乃號圓成。妙造如如旨，還家罷問程。
偈六十九首  其一四 釋道寧 
數日寺門浩浩，全身走入荒艸。五湖高士安禪，休要別處尋討。廊下喏諾分明，階前斛斟叫噪。勞生日用無私，般若光中虛老。燈籠暗地攢眉，露柱低頭懊惱。令予冷眼偷看，不覺呵呵笑倒。三錢買個鄭州梨，元來是青州棗。
偈六十九首  其一五 釋道寧 
春山青，春水淥，啼鳥落花清耳目。一带平原畫不成，妙印無羈豈拘束。
偈六十九首  其一六 釋道寧 
聞聲不悟道，見色豈明心。大冶紅爐裏，真鍮不博金。
偈六十九首  其一七 釋道寧 
難中之難，妙中之妙。千聖攢眉，是何關要。
偈六十九首  其一八 釋道寧 
薰風乍扇，雲霧頓開。杲日騰空，森羅互顯。如鏡照像，不礙光輝。汝等諸人，二六時中。發宣前塵，憑何印可。這裏薦得，無明界內，古佛家風。荆棘林中，衲僧巴鼻。大地山河，借你出氣。借水獻花常式事，傍觀猶笑老婆心。
偈六十九首  其一九 釋道寧 
宗門妙旨，海口難宣。簡要提撕，知音罕遇。事無一向，理出多門。豈不見道，有句無句，如藤倚樹。樹倒藤枯，句歸何處。深秋簾外千家雨，落日樓前一笛風。
偈六十九首  其二○ 釋道寧 
春風浩浩，春鳥喃喃。山花開似錦，澗水湛如藍。大圓鏡裏，扣己而參，便恁麽去也太無端。文殊去後無消息，休問前三與後三。
偈六十九首  其二一 釋道寧 
枯木巖前，道人不顧。塵勞界內，衲子興悲。戀著玄關，全虧大用。灰身滅智，豈是良圖。裂破面門，救諸苦趣。爲祥爲瑞，今正是時。撈龍趁鳳男兒事，淺種深耕效仰山。
偈六十九首  其二二 釋道寧 
曙色纔分煙氣消，嚴風括地不相饒。爐中幸有無煙炭，莫學丹霞把佛燒。恩大不知何以報，寥寥千載古風清。
偈六十九首  其二三 釋道寧 
大道無私，要由心悟。心無形狀，全物而彰。妙契斯關，萬緣俱備。
偈六十九首  其二四 釋道寧 
同阬無異土，千古少人知。月下休相喚，還從舊路歸。
偈六十九首  其二五 釋道寧 
人從卞州來，不得東京信。陝路既相逢，到底難親覲。撫掌笑呵呵，解佩空王印。
偈六十九首  其二六 釋道寧 
先賢垂範早涉離，微言無展事句裏。藏機百千諸佛知，黄鶴樓前握手歸。夏雨落綿綿，民歌堯舜天。千山增翠色，萬壑鎖青煙。唯有禪家無一事，饑來喫飯困來眠。路逢死蛇莫打殺，沒底籃子盛將歸。
偈六十九首  其二七 釋道寧 
陰雲彌四野，心地長塵埃。試請回光看，生從何處來。
偈六十九首  其二八 釋道寧 
叢林浩浩，誰是知音。馬祖堂中，盤山回首。雲門會裏，明教翻身。彼此一時，孰分優劣。入鄽不露迹，隨處是家風。淺種與深耕，秋冬收顆粒。從他五湖衲子，端坐無疑。日高一鉢和羅飯，禪道是非都不知。塵中辨主，鬧裏求人。兩手扶犁，钁頭邊事。陋巷不騎金鐙馬，回來却著破襴衫。
偈六十九首  其二九 釋道寧 
數日滂沱雨，今朝彷彿晴。煙雲消散盡，天地廓然清。簷前鵲噪，林裏鶑鳴。嶺外牧童歌野徑，江邊漁父釣長鯨。禪家高卧無餘事，渴飲饑飧賀大平。兩彩一賽，凡聖齊收。若作佛法商量，大似抱贓叫屈。
偈六十九首  其三○ 釋道寧 
報慈一言，千聖不傳。即時妙會，火裏生蓮。路遥知馬力，歲久見人心。
偈六十九首  其三一 釋道寧 
琉璃殿上，古佛舒光。明月堂前，曇華布影。不用南詢彌勒，何須東覓文殊。華藏門開，任君瞻仰。或舒或卷，塵塵普現色身。或放或收，處處毗盧境界。不舒不卷，寂爾無根。不放不收，是真常住。絲毫無礙，統攝聖凡。自利兼他，古今不墜。夜半不須敲玉戶，天明鳳子笑銜花。
偈六十九首  其三二 釋道寧 
透脫玄關，更無凝滯。一瞖落眼，空華亂墜。
偈六十九首  其三三 釋道寧 
塑不就，畫不成。鋒芒不動，海晏河清。五湖衲子，抖擻精神。爲君通一線，教子快平生。夜來春睡重，一覺到天明。
偈六十九首  其三四 釋道寧 
衲子玄關，群生命脈。鋒芒未兆，便好承當。文彩纔彰，翻成影事。空劫已前，乾坤未剖。凝然一片，非聖非凡。不涉熏脩，豈從外有。
偈六十九首  其三五 釋道寧 
焚香提起經來讀，便是拈華付囑心。此外別求玄妙解，悠悠千古少知音。
偈六十九首  其三六 釋道寧 
選得幽居愜野情，終年無送復無迎。有時直上孤峰頂，月下披雲嘯一聲。
偈六十九首  其三七 釋道寧 
摩竭掩室，非是通方。浄名杜詞，未爲作略。總不恁麽，罕遇知音。方便門中，隨宜舉唱。
偈六十九首  其三八 釋道寧 
蘇州有，常州有。月白風清，天長地久。路著舊鄉關，金毛善哮吼。父慈子孝少人知，回首面南看北斗。
偈六十九首  其三九 釋道寧 
丈夫兒，自家斷，日用無私休計算。被他指點謾商量，到底死生打不辨。長生路上少人行，輪轉脩途空懊嘆。萬境中，須這漢。出沒卷舒無繫縛，淺種深耕誰委知，溈山水牯騎來慣。頭角分明在目前，五湖衲子擡眸看。玉笛一聲風雨寒，萬兩黄金終不換。
偈六十九首  其四○ 釋道寧 
釋主拈花，强生枝節。頭陀微笑，眼裏添塵。目擊道存，翻成途轍。隔江招扇，早涉崎嶇。勸君不用鎸頑石，路上行人口似碑。
偈六十九首  其四一 釋道寧 
宗門奧旨，祖室玄樞。不遇當人，翻成影響。
偈六十九首  其四二 釋道寧 
著眼看，休比擬。幾回拋向衆人前，八臂那吒提不起。
偈六十九首  其四三 釋道寧 
衲僧蹊徑，千眼莫窺。鳥道無私，經行豈礙。要關在手，通變剎那。一味醍醐，莫嫌淡薄。有時毗盧藏內，優缽華開。嗅之不聞，是何境界。靈山彷彿，少室依稀。抖擻提撕，人天兼濟。
偈六十九首  其四四 釋道寧 
縱橫問答有來由，緣木求魚卒未休。若妙旨尋知見會，還同撥火覓浮漚。諸佛子，著眼看。嚴霜曉露，徹骨清寒。匝地普天，通同實際。休問得皮得髓，徒誇見淺見深。從來一道恩冤，何以自家退屈。山僧對此，忍俊不禁。閒引少林無孔笛，爲君吹起小陽春。滿眼覷不見，滿耳聽不聞。一堂風冷淡，千古意分明。
偈六十九首  其四五 釋道寧 
秋風秋雨頗相宜，萬水千山木葉飛。堪笑靈雲回首處，何須花發始忘機。秋風蕭索，秋山葉落。秋雨霖漓，秋天寥廓。祖師心印全彰，靈雲鼻孔穿却。分明一道恩光，曠劫無形寂寞。五湖衲子急歸來，休向途中亂穿鑿。莫穿鑿，體用從來非自他，作者不求無病藥。
偈六十九首  其四六 釋道寧 
金烏當午，文彩全彰。玉兔沈輝，影像俱寂。通同實際，一體無諸。不落今時，識情罔測。混融凡聖，佛眼難窺。髑髏常干世界，鼻孔摩觸家風。
偈六十九首  其四七 釋道寧 
靈山標榜，五指舒光。少室真規，斷肱立雪。塵中辨主，盤山蹤迹猶存。杓柄舀來，象骨家風尚在。流通密旨，建立法幢。全藉高人，方能巨濟。然後玄關大啟，四海一家。任他六臂三頭，到此也應拱手。須彌頂上非凡木，白藕峰前得處高。
偈六十九首  其四八 釋道寧 
全提正令，匝地風生。把定要津，孰分優劣。三玄料簡，未稱衲僧。五位君臣，殊乖道體。平實無事，誑謼閭閻。入理深談，黏皮带骨。纖毫不動，空劫已前。數量難該，憑何話會。幾回拋向衆人前，千眼大悲覷不見。
偈六十九首  其四九 釋道寧 
正法眼藏，十聖那知。祕密玄風，三賢罔測。靈機湛寂，體妙希夷。不落今時，豈該數量。撈籠品類，陶鑄群情。三世諸佛，異口同宣。六代祖師，亞肩垂示。琅函玉偈，徧滿龍宮。海角天涯，潛敷奧義。或瞻或禮，迥脫根塵。若見若聞，俱成種智。回光照徹，契本幽微。印古印今，非前非後。圓伊獨露，方號流通。超出化門，是真常住。衲僧孔竅，放過一著。檀那分上，又且如何。壽山隠隠侵雲際，福海滔滔似鏡平。
偈六十九首  其五○ 釋道寧 
祖師妙旨，覿面無私。該括古今，何嘗欠少。自是根機不等，見有差殊。方便門開，爲君舉唱。
偈六十九首  其五一 釋道寧 
有利無利，不離行市。師子嚬呻，象王游戲。洎乎檢點將來，未是衲僧巴鼻。
偈六十九首  其五二 釋道寧 
此生西天，斯晨禁足。依舊夜短晝長，是處山青水淥。都來一個虛空，不用强生節目。爭如攃手便歸來，六六元來三十六。殷勤爲報道中人，戀著玄關即拘束。
偈六十九首  其五三 釋道寧 
毗盧影裏，般若光中。互爲主伴，法界融通。白雲片片，帝網重重。形分萬派，月印寒空。道人活計，古佛家風。自他兼濟，無功之功。高著眼，莫狐疑。卷舒自在，今正是時。路逢劍客須呈劍，不是詩人莫獻詩。
偈六十九首  其五四 釋道寧 
雲容靉靆，舒卷長空。乍雨乍晴，爲祥爲瑞。敷榮萬物，積翠千山。大事皎然，輝騰今古。英靈衲子，使合知時。懞懂禪人，云何話會。數片白雲生宇宙，普天無處不垂陰。
偈六十九首  其五五 釋道寧 
出家佛子，物外高流。挈錫携缾，訪尋知識。須是踏著自己穩實田地，方解茆菴石室折脚鐺兒。煮粥煎茶，接待往來，隨家豐儉。未到如斯境界，不可虛延歲月。二六時中，收視返聽。子細揣摩，是何面目。
偈六十九首  其五六 釋道寧 
曠劫洞然，孤光皎潔。不涉功勳，是何時節。布袋癡憨，豐干饒舌。大悲千眼覓無蹤，體妙虛玄百非絕。
偈六十九首  其五七 釋道寧 
涅槃城裏，求是安身。十字街頭，何妨出手。放行把住，通變由人。五位君臣，徒誇作略。三玄賓主，謾逞鋒機。直截無私，殊乖妙用。設使四十九年，三百餘會。琅函玉偈，海藏龍宮。檢點將來，呼爲切脚。儒門弟子無人識，碧眼胡僧笑點頭。
偈六十九首  其五八 釋道寧 
白藕峰前，纖塵不立。報慈門下，水泄難通。既是纖塵不立，水泄不通。五葉一華分布後，寥寥千古散清風。
偈六十九首  其五九 釋道寧 
永嘉一宿，道播寰區。招扇隔江，法流四海。乾坤未剖，誰是知音。空劫已前，何人印可。向上一路，千聖不傳。透脫斯關，方能妙用。慈雲靉靆，舒卷湘江。不假風雷，滂沛甘澤。三艸二木，并獲敷榮。青山不鎖長飛勢，滄海合知來處高。
偈六十九首  其六○ 釋道寧 
全提密印，千聖迷蹤。肘後靈符，三賢結舌。平高就下，乃可宣揚。略露風規，急須著眼。雪峰父子，或舒或卷，今古無倫。或抑或揚，凡聖罔測。重關壁立，誰解流通。龍向洞中銜雨出，鳳從花裏带香歸。
偈六十九首  其六一 釋道寧 
從前日月，依舊山川。瀉碧堆青，輝騰今古。曾無間斷，豈有虧盈。幾般雲色出峰頂，一樣泉聲落檻前。
偈六十九首  其六二 釋道寧 
歷歷分明，堂堂顯露。師子翻身，象王回顧。若能這裏會觀瞻，瞥轉玄關無別事。
偈六十九首  其六三 釋道寧 
報慈一隔，佛祖命脈。放去收來，聖凡罔測。隔不隔，若爲陳。擔取詩書歸舊隠，野花啼鳥一般春。
偈六十九首  其六四 釋道寧 
千尺絲綸直下浮，蘆灣深處浪花麤。撈蝦樚蜆無心戀，還有金鱗上釣無。搖頭擺尾，躍浪衝波。不顧絲綸，便請吞鈎。
偈六十九首  其六五 釋道寧 
摩竭正令，未免崎嶇。少室垂慈，早傷風骨。腰囊挈錫，辜負平生。煉行灰心，遞相鈍致。爭似春雨晴，春山青。白雲三片五片，黄鳥一聲兩聲。千眼大悲看不足，王維雖巧畫難成。直饒便恁麽，猶是涉途程。人從卞州來，不得東京信。
偈六十九首  其六六 釋道寧 
長老未離方丈裏，鼓聲先爲剖圓音。眼聞耳見非他事，何必驅馳向外尋。
偈六十九首  其六七 釋道寧 
靈山瞬目，早是周遮。良馬窺鞭，豈爲英俊。巖間宴坐，天帝散花。無說無聞，藏頭露影。少林面壁，計較未成。立雪斷肱，辜他衲子。黄梅呈頌，勝負偏枯。半夜傳衣，瞞人不少。從上來事，合作麽生。豈假人天衆前搖唇鼓舌，競銳爭鋒。互立主賓，交參問答。檢點將來，彌天過犯。不因檀信方敲唱，爭見龍華會裏人。
偈六十九首  其六八 釋道寧 
行脚高士，撥草瞻風。未透目前關，難明心地印。
偈六十三首  其一 釋道寧 
春風習習，春日熙熙。鳥啼東嶺上，花發樹南枝。園林并紫陌，賞翫頗相宜。行人半醉半醒，游客似憨似癡。或歌或舞，或笑或悲。頭頭盡是吾家事，處處全彰妙總持。因甚把住，特地生疑。辜他古德，努力披陳。不省這個意，脩行徒苦辛。
偈六十三首  其二 釋道寧 
不是風動，不是幡動，仁者心動。大小老盧，好與三十棒。只知穿靴，不覺袴綻。鳥啼處處皆相似，花落不聞流水聲。
偈六十三首  其三 釋道寧 
未透祖師關，時光如箭急。白髮皓然生，新年又五日。
偈六十三首  其四 釋道寧 
等閒垂手去，八面清風生。大悲不展手，通身是眼睛。
偈六十三首  其五 釋道寧 
開門待知識，知識不來過。知識既過，憑何施設。金果早朝猨摘去，玉花晚後鳳銜來。
偈六十三首  其六 釋道寧 
南北東西萬萬千，趙州待客豈徒然。莫嫌冷淡無滋味，慣把脂麻一例煎。
偈六十三首  其七 釋道寧 
報慈家風，淡薄厨堂。諸事蕭索，唯有金剛。眼睛四海，禪人齩嚼。齩得破，曠劫無明。須臾銷鑠，天上人間，自在快樂。齩不破，成結縛。六用門頭，塵緣競作。你齩嚼，閒處著。燦爛無瑕，光明閃爍。幾回覿面相呈，自是諸人諱却。
偈六十三首  其八 釋道寧 
真不掩僞，曲不藏直。句裏明人，言中辨的。處處總持，頭頭彌勒。擬議思量，當門荆棘。
偈六十三首  其九 釋道寧 
禪人莫莽鹵，二月又初五。透徹祖師關，一句該今古。春色無高下，園林花木紅。總持門大啟，何處覓圓通。休問迷逢達磨，須知垂手塵中。踏翻厚地，刺破虛空。人天牓樣，佛祖家風。敢與龍王鬭富，自他兼濟何窮。翻身不露迹，直上妙高峰。渠無面目，三界爲家。解把過頭杖，逢春點異花。
偈六十三首  其一○ 釋道寧 
時光迅速，不與人期。剎那異世，早見歲除。未明心地，難免狐疑。設使問似百川競注，答如大海吞流。古佛堂中，都用不著。
偈六十三首  其一一 釋道寧 
問答尖新逞峻機，如將畫餠要充饑。縱經塵劫空勞力，爭似忘言合大虛。萬古碧潭空界月，再三撈摝始應知。
偈六十三首  其一二 釋道寧 
熙熙風景不相饒，免見丹霞把佛燒。莫謂開爐無一事，汾陽扇子手中搖。祖師密旨，杳絕纖埃。應用無私，匪虧時節。寒時寒，熱時熱。木佛放光明，院主生忻悅。絹扇足風凉，衲僧搖不徹。分明漏泄天機，底事因何不瞥。若也玄關撥轉，自然心眼豁開。方信普通年遠事，豈從葱嶺带將來。
偈六十三首  其一三 釋道寧 
兵隨印轉，將逐符行。把斷要關，不通音信。
偈六十三首  其一四 釋道寧 
以字不是八不成，無言童子笑忻忻。優曇華現人間瑞，鼻孔通天嗅不聞。日月不到處，特地好乾坤。
偈六十三首  其一五 釋道寧 
湘山青，湘水碧。上下四維，東西南北。處處釋迦，頭頭彌勒。啐啄同時，無勞外覓。
偈六十三首  其一六 釋道寧 
此方真教體，清浄在音聲。欲入三摩提，實從聞中證。
偈六十三首  其一七 釋道寧 
滂沱天際雨，嘹喨寺亭鐘。耳目不到處，翻憐面壁翁。
偈六十三首  其一八 釋道寧 
暗裏抽橫骨，明中坐舌頭。偏圓不到處，萬古及千秋。
偈六十三首  其一九 釋道寧 
先賢垂範，流落人間。日久歲深，禪人不顧。語非玄妙，直透重關。畫缾打破，淥水青山。莫訝報慈多冷淡，得盤桓處且盤桓。
偈六十三首  其二○ 釋道寧 
凜凜玄風，塵塵三昧。信手拈來，曾無障礙。不用安排，素非憎愛。透過斯關，逍遥自在。
偈六十三首  其二一 釋道寧 
先賢垂範，巧妙臨時。解烹露地白牛，慣炊黍米香飯。煮野菜羹，唱邨田樂。更深夜靜，與衆分冬。
偈六十三首  其二二 釋道寧 
大家東齩西齩，忽然齩著一個。始知是處綠楊堪繫馬，家家門庭透長安。坐斷千聖舌頭，露出平生光彩。莫嫌冷淡無滋味，一飽能忘萬劫饑。
偈六十三首  其二三 釋道寧 
藥山老漢慎初護末，佛眼難窺。院主狹路相逢，等閒蹉過。至今千古之下，掛人齒牙。
偈六十三首  其二四 釋道寧 
三八念誦，五日一參。古佛標牓，今人可觀。通方上士，不用顢頇。如石含玉，似地擎山。直下會得，也大無端。明暗一條今古路，依俙屈曲隔煙嵐。
偈六十三首  其二五 釋道寧 
祖師門下，妙旨無私。不墮物機，混融凡聖。所以涅槃城裏，作者猶嗤。明月堂前，道人不顧。灰身滅智，豈是丈夫。避色逃聲，何名作者。撈龍打鳳，須信男兒。露刃藏鋒，還他開士。化城抹過，寶所非遥。獨步坤維，何人境界。打破畫缾歸去後，南山下雨北山雲。
偈六十三首  其二六 釋道寧 
漏泄春消息，梅花徧界開。千峰無異色，平地絕纖埃。莫謂白牛無覓處，普賢招手待君來。急回首，不須猜。乾坤都一片，何用更徘徊。
偈六十三首  其二七 釋道寧 
大道無私，遇緣展縮。年年四月，今朝普請，方來禁足。寒山嚲袖舞三臺，拾得橫琴彈一曲。一二三，四五六。夏雨布長空，清聲發幽谷。直饒不墮宮商，也是强生節目。爭如野外農夫，擊壤高歌鼓腹。不學禪律威儀，免見蠟人隨逐。丹鳳不棲無影樹，直透煙霄意自殊。
偈六十三首  其二八 釋道寧 
乾坤之內，宇宙之中。高懸舜日，大扇堯風。祝一人之壽算，祈萬世之穹隆。唯吾家佛子受賜頗多，物外優游憑何祝。
偈六十三首  其二九 釋道寧 
是法住法位，世間相常住。南山靉靆生雲，北山滂沱下雨。通身是口，阿師比擬。徒誇唇觜，把定放行。目前火急便還家，莫認殊鄉爲故里。官不容鍼，私通車馬。幸對人天，何妨詰問。
偈六十三首  其三○ 釋道寧 
浩浩塵中，善能垂手。悲智冥符，古今希有。深入總持門，氣宇衝斗牛。目連鶖子，攢眉妙德，空生緘口。一句無私，掃際窠臼。
偈六十三首  其三一 釋道寧 
徧界不曾藏，通身無影像。相逢莫訝太愚癡，曠劫至今無伎倆。無伎倆，少人知。大體還他肌骨好，何須照鏡畫娥眉。
偈六十三首  其三二 釋道寧 
經入藏，禪歸海。未足衲僧親道底，拂袖前行歸去來，擊碎重關門大啟。長安夜夜家家月，幾處笙歌幾處愁。
偈六十三首  其三三 釋道寧 
空王門下，法令當行。列局分司，利生爲務。無明海內，駕起慈舟。入我山中，盛栽忍草。伶俜遊子，誘引還家。直指衣中，久懷至寶。獲解脫道，證本圓常。報佛深恩，方名垂手。不傷風化，物義兩全。金殿玉堂留不住，披毛戴角又重來。
偈六十三首  其三四 釋道寧 
人天普集，龍象交參。大事全彰，云何不顧。須待提綱舉要，鼓唱玄風。蔟錦攢花，以爲諦當。都無所益，枉費心機。奈緣中下之流，無由湊泊。
偈六十三首  其三五 釋道寧 
全提要妙，三藏絕詮。海印舒光，該羅法界。有情無情，炳然應現。有時南州北郡，買賣交關。有時看風把柁，順水行船。有時酒肆茶坊，迎賓待客。有時投壺走馬，歌笑圍棋。種種多般，要源流出。玄關瞥轉，大用現前。一槩無私，平等大道。始知諸佛轉法輪，群生解差別。目擊便歸來，秤鎚渾是鐵。如斯告報，正屬化門，不犯鋒楞。善吉巖前草不生，僑尸謾把天花散。
偈六十三首  其三六 釋道寧 
空空至理，杳絕纖埃。功勳不到，妙葉難該。不落是非中，有無爭敢和。何勞指註，便請承當。過後追風，徒誇好手。
偈六十三首  其三七 釋道寧 
應機不妙，展事難諧。檢點將來，弄巧成拙。
偈六十三首  其三八 釋道寧 
禪家流，勿忌諱。干木隨身，逢場作戲。有時高卧白雲，有時持盂鬧市。有時愛撫沒絃琴，有時善宣無量義。有時似癡似騃，有時爲祥爲瑞。不是碧眼胡，亦非傅大士。住，住，他年自有知音知，何必清風動天地。
偈六十三首  其三九 釋道寧 
秋日耀長空，秋江浸虛碧。傷嗟門外人，處處尋彌勒。驀路忽抬頭，相逢不相識。剪盡霜前竹，臨谿不化龍。
偈六十三首  其四○ 釋道寧 
萬里無雲，長天一色。不落古今，那該彼此。要津把斷，風骨旋生。設使靈山密付，謾說拈華少室，親傳徒誇得髓。師子窟中無異獸，象王行處絕狐蹤。
偈六十三首  其四一 釋道寧 
薄𠜱明月碎清風，淺種深耕莫大功。破二作三橫豎算，四方八面用無窮。
偈六十三首  其四二 釋道寧 
諸佛放光明，助發實相義。言下合無生，爲祥復爲瑞。
偈六十三首  其四三 釋道寧 
靈山顧視，迦葉親聞。白藕峰前，盧公契旨。直饒鍼芥相投，未免隨波逐浪。俱成勝負，猶涉驅馳。爭似青天爲幕，夜月爲鈎。卧藤蘿下，塊石枕頭。踏得故關田地穩，不風流處也風流。
偈六十三首  其四四 釋道寧 
雲收天際，霧捲長空。坐立儼然，誰家風月。這裏薦得，早涉崎嶇。更待商量，般雪填井。不許夜行剛把火，直須當道與人看。
偈六十三首  其四五 釋道寧 
先賢垂範，語真如弦。衲子奔波，剛然不顧。粉骨碎身未足酬，一句了然超百億。
偈六十三首  其四六 釋道寧 
田中稻子已焦黄，顆粒圓成不并常。妙手及時收拾後，五湖龍象濟饑瘡。劍爲不平離寶匣，藥因救病出金缾。
偈六十三首  其四七 釋道寧 
一人發真歸源，十方虛空，悉皆銷殞。渾家不是不進步，無奈當門荆棘生。
偈六十三首  其四八 釋道寧 
高提祖印，獨耀寰區。坐却舌頭，聖凡罔測。聲前要旨，妙葉難該。句後玄關，金鍼雙鎖。通人分上，肯受提撕。懞懂禪流，徒誇作略。設使五湖衲子，四海高人。問似龍飛鳳舞，答如玉轉珠回。向本分事中，白雲萬里。諸緣不涉，豈落今時。混沌未分全體現，乾坤纔剖失便宜。
偈六十三首  其四九 釋道寧 
妙孤峰頂，竟日不逢。菩提場中，隨處合會。孰謂祖師關棙險，等閒拈出與人看。
偈六十三首  其五○ 釋道寧 
兔走烏飛，暗移時節。入夏早三旬，衲僧徹未徹。休尋向上關，莫問西來訣。健則松徑閒行，困則堂中便歇。恩光一道皎然，曠劫未嘗生滅。無物可并雌黄，教我云何剖說。回頭踏著自家鄉，始信秤鎚渾是鐵。
偈六十三首  其五一 釋道寧 
形名未兆，早涉戈矛。是非鋒起，徹底風流。左旋右轉，海印全收。枯木堂前，徒話會無。明山上，任優游。君不見，一葉落時天下秋。
偈六十三首  其五二 釋道寧 
門外春將暮，園林華木殘。靈雲消息在，遊子莫顢頇。雲舒四野，雨瀉長空。花落花開，春來春去。往復本非移易，迷悟豈有差殊。急回首，不須疑。嫩竹抽新笋，寒松長舊枝。靈雲親悟處，眉上更安眉。
偈六十三首  其五三 釋道寧 
生也不知，死也不會。不知不會，逍遥自在。南北東西，曾無罣礙。露地白牛無覓處，火裏蝍蟟飛上天。
偈六十三首  其五四 釋道寧 
古今不異，達者同歸。踏著斯關，自他兼濟。山僧不惜眉毛，重爲諸人指註。休，休，大丈夫兒合自由。急急脩，莫悠悠，看看便是結交頭。莫學陵田栽晚稻，一陣霜風無可收。
偈六十三首  其五五 釋道寧 
大道皎然，本無迷悟。杳忘三際，超越上乘。透古透今，非玄非妙。通同法界，一種平懷。古路無私，何人措足。
偈六十三首  其五六 釋道寧 
趙州老漢，大似因風吹火。順水颺帆，擊碎斯關。塵中物外，凡則全凡，聖則全聖。若能如是解，通達事理竟。其或涯際未分，路逢死蛇莫打殺，沒底籃子盛將歸。
偈六十三首  其五七 釋道寧 
滔滔法海，清濁混流。湛湛禪河，魚龍變化。杳杳無涯際，澄澄徹底寒。短棹孤舟，徒誇好手。長竿畫舫，方稱男兒。風浪掀天，雲雷匝界。絲綸便擲，不顧危亡。靈鰲錦尾上鈎來，跛鼈盲龜隨浪去。滿船裝載，月渚蘆灣。共樂昇平，同歌道泰。從前祖業，豈假外求。截流到岸之人，且道是何面目。須彌頂上非凡木，白藕峰前得處高。
偈六十三首  其五八 釋道寧 
未離兜率，已降王宮。未出母胎，度人已畢。日日日從東畔出，朝朝鷄向五更啼。雖然不是桃源洞，春至桃花亦滿蹊。
偈六十三首  其五九 釋道寧 
毗藍園內，右脇降生。七步周行，四方目顧。天上天下，唯我獨尊。大似貪觀天上月，失却掌中珠。天生伎倆能奇怪，末上輸他弄一場。
偈六十三首  其六○ 釋道寧 
靈山密旨，迦葉非聞。少室玄言，神光道聽。拈華得髓，盡是虛名。妙用無私，匪從外有。放行也，皇風蕩蕩，帝道平平。收來也，海晏河清，民歌率土。不收不放，共樂昇平。金輪統御三千界，山嶽齊呼萬歲聲。
偈六十三首  其六一 釋道寧 
露地白牛烹却了，清風細切亦虛傳。報慈此夜憑何獻，一碗麤湯直萬千。兩手持來如得用，不須辛苦走山川。
偈六十三首  其六二 釋道寧 
要行便行，要住即住。翻身踏破太虛空，推倒妙峰無影樹。古佛位中留不住，夜來和雨宿寒谿。
偈六十三首  其六三 釋道寧 
見月休觀指，還家罷問程。此是古人語，丹青畫不成。只如一夜風雷，連宵春雨。三方及四維，上下亦復爾。慈門大啟，今古歷然。踏得故關田地穩，始知千聖不曾傳。
頌古十六首  其一 釋道寧 
前箭猶輕後箭深，行人何事苦沉吟。翻身若解看方便，始信真鍮不博金。
頌古十六首  其二 釋道寧 
抹粉塗坯恰似獃，神頭鬼面舞三臺。千千萬萬人窺看，子細不知誰見來。
頌古十六首  其三 釋道寧 
一片虛空亙古今，鱗龍頭角競疏親。坐亡立脫知多少，鐵樹花開別是春。
頌古十六首  其四 釋道寧 
春去復春來，桃花依舊開。東風浩浩曾無間，剛地靈雲道不猜。
頌古十六首  其五 釋道寧 
百煉精金大冶中，任他騰焰亙大紅。須臾拈出教人看，添得行家價轉豐。
頌古十六首  其六 釋道寧 
遊山翫水事尋常，早晚歸來鬢欲霜。踏破草鞋回首看，數聲猨叫白雲鄉。
頌古十六首  其七 釋道寧 
風頭坐斷進還難，衲子相將不易看。不到潼關天已曉，不堪回首望長安。
頌古十六首  其八 釋道寧 
叢林乍入問來由，喫粥無過洗缽休。有意氣時添意氣，不風流處也風流。
頌古十六首  其九 釋道寧 
非風幡動唯心動，猶涉廉纖强指陳。大地未曾添寸土，不知誰是點頭人。
頌古十六首  其一○ 釋道寧 
火號更深喝道來，普門關棙一時開。圓通大師呵呵笑，不是峨嵋與五臺。
頌古十六首  其一一 釋道寧 
妙體本如如，無勞待卷舒。直饒恁麽去，未免草菴居。
頌古十六首  其一二 釋道寧 
思量有個悟因由，萬疊雲山障路頭。更話煎茶并掃地，泥中洗土轉添愁。
頌古十六首  其一三 釋道寧 
煎茶掃地事如麻，若了如麻理不差。打破畫缾歸去後，始知凡聖眼中花。
頌古十六首  其一四 釋道寧 
工巧諸伎藝，頭頭迸出真祥瑞。瞥然端坐到家鄉，堪笑維摩談不二。
頌古十六首  其一五 釋道寧 
盡現行此事，一段光明照天地。體用從來非自他，何須更覓錐頭利。
頌古十六首  其一六 釋道寧 
諸佛非道父非親，格外殷勤强指陳。朕兆未分全體露，不知誰識個中人。
頌古十六首  其一七 釋道寧 
法王嚴父是真依，二臂三頭轉背伊。要會祖師端的旨，不勞瞬目又揚眉。
新笋竹 釋道寧 
迸破莓苔地，亭亭出短籬。籜隨風雨解，根有歲寒期。鳳管終須奏，漁竿莫可窺。儻容常守節，定見化龍時。
寄希饒閒堂 釋道寧 
浮名浮利懶躋攀，聞搆茆堂杳靄間。搔首凭欄人不會，落花啼鳥蘚痕斑。
十六夜對月和十五夜無月 釋道寧 
四面陰雲旋旋舒，冰輪一片耀昏衢。影分萬派曾無異，光照千門豈有殊。境寂風清思至友，香殘玉篆倦加趺。寥寥廓徹瑠璃界，心月圓明德不孤。
辯禪人五羊作丐寫師真求贊 釋道寧 
非幻非真，僧繇難寫。貌不驚人，權衡保社。畫虎作貓，指馿爲馬。月彩分輝，風清大夏。五羊城裏舊知音，覿面相呈那辯也。慇懃寄語莫狐疑，便是蔣山寧道者。
送僧歸華藏 釋道寧 
禪人告別欲南歸，卷衲和雲伴錫飛。脚下路穿華藏界，何須待叩吉祥機。
偈  其一 僧某 
荏苒光陰歲月寒，禪家贏得共盤桓。個中消息無人會，願聞提唱祖師關。
偈  其二 僧某 
彌勒真彌勒，分身千百億。時時示世人，世人俱不識。
接花 游酢 
色紅可使紫，葉單可使千。花小可使大，子小可使繁。天賦有定質，我力能使遷。自矜接花手，可奪造化權。衆聞悉驚詫，爲我屢嘆吁。用智固巧矣，天時可易歟。我欲春採菊，我欲冬賞桃。汝不能栽接，汝巧亦徒勞。雨露草必生，霜雪松不死。有本性必生，亦時雨與之。所遭有變易，是亦時所爲。時乎不可違，何物可違時。
韓魏公讀書堂 游酢 
去郡五里安國寺，斷蓬荒蓧成邱墟。郡人不置瓜李嫌，公亦甘與泉石居。想憎俗事敗人意，獨願燈火勤三餘。今人不出如處女，陋室暗屋跖不如。聞君讀書胡乃爾，政恐心地怠芟鋤。前輩渾厚應有此，難弟難兄俱可書。
餞賀方回分韵得歸字 游酢 
邀客十分飲，送君千里歸。情隨綠水去，目斷白鷗飛。松菊今應在，風塵昔已非。維舟待夜月，能不重依依。
歸雁 游酢 
天末驚風急，江湖野思長。悲鳴愁絕塞，接翼冒風霜。澤岸多矰弋，雲間乏稻粱。茫然棲息地，飲啄欲何鄉。
感事 游酢 
世事浮雲薄，勞生一夢長。散材依櫟社，幽意慕濠梁。風急鷹鸇迅，霜殘草木黄。投閒如有約，早晚問耕桑。
春日山行有感 游酢 
十里橋西別有天，青山欲斷翠雲連。園林寂寂鹿爲友，野服翩翩儒亦仙。風詠舞雩正此日，雪飄伊洛是何年。追尋往事頓成夢，回首春光倍黯然。
游寶應寺 游酢 
崒嵂三峰带白灣，誰開蘭若翠微間。竹林雲懶禪心定，草徑苔荒屐齒斑。天入碧嵐成玉宇，鳥飛青嶂出塵寰。此中即是蘂珠境，遮莫閒吟一解顔。
寶應寺讀書堂成因懷明道先生 游酢 
橋西積雪度新晴，卜築茅堂快落成。郁郁奇花鋪野趣，關關好鳥和書聲。春濃嵐色無邊景，水浄天光徹底清。記得程門窗草綠，至今遐想每馳情。
山中即景 游酢 
翠靄光風世界，青松綠竹人家。天外飛來野鳥，澗中流出桃花。
題河清縣廨 游酢 
小院閑亭長薜蘿，鹿來穿徑晚經過。夕陽蕭散簿書少，窗裏南山明月多。
水亭 游酢 
清溪一曲繞朱樓，荷密風稠咽斷流。夾岸垂楊烟細細，小橋流水即滄洲。
在潁昌寄中立  其一 游酢 
絳帷燕侍每從容，一聽微言萬慮空。却愧猶懸三釜樂，未能終此挹清風。
在潁昌寄中立  其二 游酢 
蕭條清潁一茅廬，魂夢長懷與子居。五里橋西楊柳路，至今車馬往來疏。
登歸宗巖 游酢 
奇冠南閩此最奇，歸宗千古是誰歸。至今來訪誰先至，知是曹劉先我知。
誨子 游酢 
三十年前宿草廬，五年三第世間無。門前獬豸公裳在，只恐兒孫不讀書。
贈陳仲循 游酢 
即今年纔五十餘，脫去簪紱弊屣如。聖時搜選動空谷，策足要路爭先趨。廟堂故人握重柄，僵者可植瘦可腴。惓惓風義數寄語，掉頭不顧甘如愚。
韋氏獨樂堂 游酢 
林下徜徉得至游，高情不與世情謀。羲和叱馭日逾永，猿鶴尋盟山更幽。踽踽凉凉還自哂，休休莫莫復何求。應門穉子非無意，客至蕭蕭已百憂。
韋深道寄傲軒 游酢 
早付閒身老故鄉，青松成徑菊成行。搘頤獨坐心遺念，坦腹高吟興欲狂。甕下却應嗤畢卓，籬根遥想對羲皇。乘風破浪門前客，試問浮家有底忙。
金陵野外廢寺 游酢 
寒花窈嫋蔓頹牆，古寺蒼苔晝掩房。犬吠屋頭山杳杳，蟲鳴階隙草荒荒。池塘澹月蒹葭冷，籬落西風橘柚香。六代江山金碧地，斷碑留得管興亡。
句 游酢 
青山控野雙門壯，白浪排空萬馬來。
常州問東坡疾 釋維琳 
扁舟駕蘭陵，自愞舊風物。君家有天人，雄雄維摩詰。我口吞文殊，千里來問疾。若以默相酬，露柱皆笑出。
白雲堂 釋維琳 
堂與碧山對，白雲長作鄰。日暮白雲合，誰見白雲心。
有司欲取寺松供朝用感賦 釋維琳 
大夫去作棟梁材，無復清陰覆綠苔。今夜月明風露冷，誤他千里鶴飛來。
句 釋維琳 
甌面乳花誰共看。
頌 魏二翁 
我今入山，避此囂煩。衛以卒史，聘以達官。豈易我樂，物外清閑。養真存氣，七返九還。金丹既就，遂陟仙壇。蓬萊絳闕，玉戶金關。有能學我，雲路非難。
藏頭詩 魏二翁 
火田心主須防慎，慎行方成後世傳。傳守坎離爲要妙，妙趨名利作憂煎。前程若識丹霞法，法路應歸紫府仙。
賦新繁周表權如詔亭 錢詠 
選構人皆事宴逢，獨君教子襲良弓。因聞詩禮家題舊，及寵絲綸語命同。几杖已尊賢老外，龜魚爭煥綵衣中。新來更喜增榮觀，青鎖才臣贈古風。
仙巖即事 沈躬行 
孟月攝提指，春遊初服成。招尋追舊蹟，涉歷憩孤情。暫爾諧心賞，相從念友聲。丹房探不遠，吾欲悟無生。
觀潮閣 沈琪  钱塘江
疑是飛來白鷺洲，登高□□憶□流。雲間春色連蓬島，風裏江聲繞畫樓。孤鶩落霞裝晚景，淡烟微雨識歸舟。醉鄉便是華胥國，底用乘槎犯斗牛。
此日不再得示同學 楊時 
此日不再得，頹波注扶桑。躚躚黄小羣，毛髮忽已蒼。願言績學子，共惜此日光。術業貴及時，勉之在青陽。行己慎所之，戒哉畏迷方。舜跖善利間，所差亦毫芒。富貴如浮雲，苟得非所臧。貧賤豈吾羞，逐物乃自戕。胼胝奏艱食，一瓢甘糟糠。所逢義適然，未殊行與藏。斯人已云沒，簡編有遺芳。希顔亦顔徒，要在用心剛。譬猶適千里，駕言勿徊徨。驅馬日云遠，誰謂阻且長。末流學多岐，倚門誦韓莊。出入方寸間，雕鎸事辭章。學成欲何用，奔趨利名場。挾策博塞游，異趣均亡羊。我懶心意衰，撫事多遺忘。念子方妙齡，壯圖宜自彊。至寶在高深，不憚勤梯航。茫茫定何求，所得安能常。萬物備吾身，求得舍即亡。鷄犬猶知尋，自棄良可傷。欲爲君子儒，勿謂予言狂。
嚴陵釣臺 楊時 
漢綱久陵遲，國柄授權室。中興得英主，威明戒前失。三公經邦手，吏事困精覈。功臣欲圖全，猶不任以職。矧茲故人分，義等天倫戚。卓哉子陵心，秉哲固前識。投身豢名爵，豈得枉尋尺。萬鍾雖云富，樊雉非予匹。石瀨清且泚，蒼崖聳而直。投竿事幽尋，釣水鮮可食。羊裘御冬溫，衮繡未云益。三旌屠羊肆，義在不吾易。用舍各有趣，高風亙今昔。
冬至日聞雷 楊時 
土圭日已南，百年生有期。新陽潜地脈，慘慘羣陰微。尚覺雲氣昏，嚴飈弄寒威。狂雷與驟雨，奔逐如喧鼙。百蟲誤驚蟄，生理亦已虧。向晚怒聲息，霰雪交餘輝。凌寒山驛孤，持盃空自疑。
土屋 楊時 
土屋枕荒陂，周回僅容席。環堵異營窟，猶遺古風質。功雖勞版築，身自有餘力。依戶鑿圓竇，寒光度如璧。戶開迎溫風，冬墐可棲息。胡爲棟宇麗，但免風雨阨。安居自寬暇，見者徒逼仄。寄言鄰舍翁，各自適汝適。慎勿慕華屋，澆漓非至德。
久不得家書 楊時 
鴥彼晨風飛，日暮歸鬰林。游子尚何得，但寄千里心。庭闈斑白親，憶念我亦深。云何彼無耗，徒役夢寐尋。有如在空谷，歲久想足音。竹篇一行書，貴可抵萬金。踟躕步前庭，復坐口欲瘖。淚墮不自知，便覺盈衣襟。人生本無待，豈受外物侵。歸當卧牛衣，竹籜橫荆簪。
藏春峽 詠歸堂 楊時 
結廬東山阿，屹然俯全閩。下有黄龍淵，浮光抱層雲。彼美谷口翁，杖策來往頻。明月自爲友，顧影相爲鄰。擷芷佩芳蘭，不與麋鹿羣。虛堂發輝素，黄卷日相親。采薇芼晨羹，弋鳬侑清樽。曝日負巖竇，爲童浴溪濆。微吟曳雙屐，踏破青苔紋。歸與自樂只，此意將誰論。點狂聖所與，聊欲繼餘芬。
藏春峽 老圃亭 楊時 
昔君居隠鱗，投竿拂珊瑚。今來寓谷口，結亭事春鋤。亭下十餘畦，蔚蔚富嘉蔬。野果銜朱蕤，蔓實垂青桴。籬根有蹲鴟，晨炊勝彫胡。豈惟充君腹，鄰里亦厭餘。疏泉動地脈，磽确成膏腴。諒彼漢陰人，假脩匪吾徒。避俗柴桑翁，不復嘆荒蕪。卷懷經綸手，治此一畝居。知子非隠淪，聊以寓壯圖。人生出處分，禮義安可踰。茲謀異樊須，甘事小人儒。
送虔守楚大夫 楊時 
象緯辰心次，雄都水濁時。經天浮瑞彩，絕代出英姿。厚德千金璧，虛懷萬頃陂。霜蹄來漢苑，雲翮上天池。籍籍才猷美，皇皇使節馳。飛書騰衆吻，橫穽寘通逵。剖竹章流遠，還車蜀道巇。秦庭徒被指，趙璧本無虧。黄霸初勤細，裴公可範規。惠流三郡俗，名掩四賢祠。大厦資梁棟，承祧頼鼎彝。會須紆衮繡，寧久駐旌麾。畫航行空挽，甘棠去益思。烟波迎棹急，江柳拂牆低。賤士行藏拙，參軍秩序卑。生涯惟蠹簡，事業付毛錐。懶惰文園病，伶仃曼倩饑。自甘同跛鼈，未忍舍靈龜。朽質難雕繪，餘生辱品題。寒荄回暖律，陰壑得晴曦。終愧麞頭賤，難酬國士知。兩行淵客淚，感激自沾頤。
縣齋書事寄張世賢 楊時 
朝衙羣吏集，戢戢同隊魚。暮衙羣吏散，翩翩若驚鳬。歸來坐虛室，開編對璠璵。啟戶闃無人，清風入吾廬。持盃邀明月，大嚼時與俱。跰躚步松陰，對影聊相娛。嗟予懶惰久，闊略與世疏。故人隔清湘，懷抱何由舒。爲問魯山翁，此意今何如。
黄彥昭時思閣 楊時 
孤丘鎖千岑，層閣跨雲起。永懷霜露思，時未薦醪醴。欽宗貴收族，蟄蟄神亦喜。故令傲霜根，駢枝復連理。黄侯渥洼種，一躍不容擬。慶源如歸墟，萬壑自奔止。終見君子鄉，乃是鳴珂里。
江陵令張景常萬卷堂 楊時 
民生結繩初，異宇本同體。誰令四目翁，破肉作瘡痏。龍龜出河洛，茲理固天啟。張侯瑚璉姿，高步軼前軌。買書費千金，充屋未云已。六經滀溟渤，百家雜原委。中流湧千波，舉體惟一水。參前有真趣，萬古一憑几。毫端吐奇芬，溢目麗紈綺。微言窺聖域，妙應期得髓。默坐筌蹄忘，斯文亦糠粃。
送蔡安禮 楊時 
眷言與君違，寤寐念往昔。結歡自童稚，分比膠投漆。乖離成參商，出沒俱齊汨。羲和鞭日御，過眼飛鳥疾。五載一相逢，俯仰如昨日。論情方繾綣，念子又何適。行矣不可留，惝恍心若失。人生惟所遇，行止或使尼。况復各宦遊，聚散何可一。嚶嚶黄鳥聲，上下求其匹。俛首聽遺音，飄零淚橫臆。
題愚齋 楊時 
結廬依林丘，回峰爭盤紆。下闞清池淵，憑軒數游魚。飛閣出雲表，浮烟襲簪裾。中有傲世士，脫略自謂愚。高義輕籯金，貽謀有詩書。青編富充宇，散秩羅瓊琚。鱗鱗壁間題，一一露珊瑚。嗟予久昏塞，荒蹊少耘鋤。昌黎已隔世，將焉問夷塗。道逢北山公，荷鍤時與俱。皎皎河曲叟，朋儕共欷歔。高齋一來遊，豁然心神舒。籬東有餘址，誰能薙榛蕪。結茅可容席，一瓢來此居。寄謝陶彭澤，何必愛吾廬。
童氏必大亭 楊時 
迢遥武夷翁，霞衣爛朝日。作亭依雲根，曠望茲焉息。仙游去不返，孤丘已陳迹。身雖隸編齊，貽謀有遺則。慶流終必大，名亭以爲識。伊昔晉公堂，三槐手親植。扶疏滿庭陰，貂蟬映圭璧。默視天人際，召應齊呂律。閭門容軒車，茲理固可必。終見童氏里，鳴珂聲赫奕。
江上晚步 楊時 
鏡潭磨青空，璧月侵江淥。攬衣弄清泚，烱烱月在掬。泠然適我口，肝膈貯冰玉。流光頃百變，一玩不可復。歸來盡餘樽，醉卧媚幽獨。羲娥偶相憐，歲往如破竹。餘生枕中付，勿問黄粱熟。
荆州偶作 楊時 
鄭公嵇阮流，野性本麋鹿。平生傲羲皇，白首就羈束。大寒客無氈，官冷飯不足。顧予支離人，攘臂受餘粟。江魚尾盈尺，飽食勝粱肉。荆山富樵蘇，丈室有餘燠。頑疏愧前哲，所得踰往躅。談經追時好，俯仰負愧忸。流光逝不反，愁鬢日改綠。世道劫火燃，不燔乃良玉。晚交定難恃，雲雨手翻覆。官居真蘧廬，束擔聊託宿。求田意雖鄙，此計正宜速。歸尋谷口耕，勝賣成都卜。坐想带經鋤，倚耒聽布穀。
送鄭季常赴大學正 楊時 
驅車出西城，眷言與君違。北顧臨康衢，問子將焉之。赤驥度渥洼，終當飲瑶池。成都九軌道，一躍不可追。浮塵暗荆棘，捷徑行多迷。長風戰秋林，零露沾人衣。青松不改柯，期子清霜時。
次韵何吉老遊金鑾寺 楊時 
榮名嗟何爲，病木自生癭。彭殤一夢覺，烏用論久頃。寄身淵明廬，翛然在人境。衛生鄙樊雉，放浪任流梗。相忘到形影，世累不須屏。剉鍼聊自營，寧復事干請。負暄有餘燠，蓬鬢亂垂頸。客來坐無氈，誰顧廣文冷。忽聞過吾門，冠屨不暇整。邀我招提游，並轡相與騁。僧關叩禪寂，未語心已領。並游皆韓徒，辭刃淬鋒穎。多聞富如坻，吾方拾遺秉。顧慚管窺陋，未睹豹文炳。謬追俊游後，如渴得甘井。願從借金篦，爲割眼中眚。鼻端堊墁久，妙質愧非郢。賡酬困詩律，恐坐杜陵㾪。相携上層崗，出戶畏深穽。每虞參也魯，跬步輒三省。遲回月初上，雲間掛金餠。昏鴉鳴相呼，更覺林逾靜。湖光湛星漢，渺渺天水永。歸蹊暗塵土，回首失清景。角聲下譙門，歸步怯脩嶺。晚市人迹稀，青燈耿疏影。
送趙循道赴都講 楊時 
鳳山鬰崔嵬，下有千頃陂。峻極不可攀，浮光亙長鬐。晦冥滴風雨，澄淡含瓌奇。吸呼入君懷，萬態羅心脾。吐辭麗金雘，煥若星斗垂。朅來荆渚游，紅蕖照清漪。故宮久零落，一洒增余輝。惇族貴老成，堯言下丹墀。浮驂駕雲帆，眷然成仳離。長裾曳王門，豈比困鹽虀。驊騮踏長坂，萬里誰能羈。
送胡康侯使湖南 楊時 
北溟有潜鱗，其廣數千里。揚鬐厲東海，汎汎等蜉蟻。百川競奔注，漫不見涯涘。寄之天地間，大澤礨空耳。胡侯荆山資，妙質久礱砥。飛聲動旒冕，持節照湘水。功名與時會，事道從此始。驊騮駕輕車，夷路道九軌。朝燕暮騰越，快意未爲喜。聖門學須彊，一簣虧可耻。擴之天地寬，於道乃云邇。爲士貴弘毅，無忘味斯旨。
寄題趙貫道後樂亭 楊時 
叢祠有狐鳴，羣雛滿東州。彬彬齊魯郊，不復論軻丘。鼓刀販繒翁，衮衮封公侯。風流日凋弊，世久俗益偷。昔時戴經人，輟耕仍佩牛。椎埋晝行盜，閭里更相讎。趙子尉平陽，始止惟民憂。百花爛成圍，幽禽哢春柔。問子胡不樂，我心殊未休。威明揉彊梗，驕鷹化爲鳩。買犢解吳鈎，束身自鋤耰。田廬戶無樞，長物棄不收。結亭自樂只，開編玩前修。誰云酸寒吏，憂樂非身謀。乃知君子懷，與世異沉浮。嗟予一漫叟，放浪猶虛舟。舞雩有清風，遺迹今在不。君乎去此矣，欲往將誰儔。寄言春服成，尚覬一來游。
謝詹司業送酒 楊時 
鄭公負才名，流落四十年。高視隘八荒，天寒坐無氈。忘形頼司業，時與送酒錢。嗟予樗櫟材，臃腫世所捐。云何附青雲，拜賜追前賢。開壺對青樽，內愧顔靦然。公乎廊廟姿，直幹上參天。袨服羣娃宮，不虞姑爭妍。驊騮誤一蹶，萬里終騰騫。朝燕暮刷越，駑馬安能先。玉瑩本無瑕，寧須事磨鎸。宣室久虛席，茲行定詳延。陋儒氣填臆，感慨聊自宣。辱惠不知報，强歌成短篇。
戲贈詹安世 楊時 
綵舟駐閶門，初與子相識。長空翥秋隼，爽氣橫八極。摛辭鏤圭璋，吐論森劍戟。鄧侯不願仕，志在書竹帛。長纓係單于，落落藴奇策。氣吞流沙外，意無燕然北。虎牙有餘勇，戎虜非彊敵。會當朔風勁，仗鉞控鳴鏑。老夫慚衰謝，見子徒感激。平生謬經綸，此意已寥寂。信哉功名會，事道古難必。窮通付時命，未足爲悅戚。餘生如鼴鼠，滿腹微分畢。行矣脫簪纓，翛然適吾適。
隠几 楊時 
上天不殞霜，萬木正鮮澤。青蒿與長松，各挺歲寒節。朔風吹沙寒，高嶺凍積雪。萬木已摧落，長松獨清潔。人生無艱危，君子竟何別。隠几試澄思，行藏易差轍。
留別富宣德 楊時 
富侯荆山姿，落落混燕石。鎸磨經世故，不磷乃天質。軒裳儻來寄，既去寧須戚。驊騮走長坂，一跌未爲失。秦庭謬瑕疵，睨柱終完璧。君子有遠懷，事道先器識。千鈞等鴻毛，始見烏獲力。行矣各勉旃，他時頼三益。
別西齋諸友 楊時 
浮雲如積酥，凉飈勁弦疾。溶溶渺天末，飄忽易相失。懸弧四方志，匏繫非予匹。平生結歡久，始願膠投漆。別離傷素懷，此身任萍迹。
遣懷 楊時 
君子雖自嚴，至潔宜若汙。昭昭揭日月，所向將蝟如。天地一穽中，逼仄身亦孤。游世在虛己，浩蕩與時俱。靈府有天游，環中真道樞。
元豐壬戌歲暮書事 楊時 
閩陬地力盡，種藝被山谷。涵濡一雨潤，鬰鬰原野綠。春風忽云徂，舒景變炎燠。凉飈動地軸，揫斂何神速。坐愁林巒空，俯視萬木禿。凝霜借風力，摧折到松竹。嗟予閉門人，感此亦愁蹙。幽庭有萱草，采采不盈掬。如聞糟床注，取醉須百斛。沉酣樂時運，天關不須觸。萬物一芻狗，蒼蒼自高目。
綠漪軒 楊時 
開池傍清軒，環除種蘭芷。虛明淡星漢，疏影薦鳬履。君乎試憑軒，鑑此亭下水。盪風生微瀾，風定還泚泚。悠然得真趣，吉祥來止止。
迂疏堂 楊時 
終南有捷徑，屈蠖終當伸。君獨耻不蹈，安得與世親。結廬寄人寰，獨往寧問津。形影廢酬贈，相忘誰與鄰。寄謝漢陰叟，抱甕良非真。
鄱陽湖觀打魚 楊時 
秋高水初落，鱗介滿沙脊。浩如太倉粟，寧復數以粒。紛紛漁舟子，疑若俛可拾。橫湖沉密網，脫漏百無十。蟲蝦雜魴鯉，駢首吐微濕。小人利口實，刀机汙鱗鬣。鯤鯨亦狼狽，風雨移窟宅。玉淵有神祠，變化在噓吸。胡寧飽羶香，忍視萬魚急。幽潜不足恃，感嘆百憂集。寄謝漆園吏，於計未爲得。
送嚴尉 楊時 
世路久艱棘，青冥翳妖氛。孤鳥叢祠中，豺虎填城闉。君能摘姦伏，竭澤無潜鱗。勿云功未酬，屈蠖終當伸。飛黄駕輕車，一躍窮無垠。
檢田 楊時 
尋崙上層崗，隨衝出高原。烟火一里餘，雞犬遥相聞。瘠壤僅容席，訟牒徒紛綸。齊魏兩蝸角，况復三家村。舉世競豪末，薄俗寧足論。吾衰過元亮，欲辨已忘言。
送向和卿還京 楊時 
江湖多秋風，惝恍夜不眠。念子將北歸，起視明星懸。君平翠虯姿，聳身蒼梧淵。高步隘八區，凌風上青天。妙質藴荆璞，寧須事磨鎸。贈言以爲別，妄意追前賢。聖言乃常珍，含咀真味全。奇辭暫時好，過眼如飛烟。潔身忌廉潔，觸物冥虛船。吾方病羸苶，市藥還自憐。明日隔長陂，相望空惘然。
酬林志寧 楊時 
君不見昔時卜年公，坼龜食墨瀍澗東。伊流洛水環紫宮，廣輪千里天地中。真人一往不復見，鼎湖弓劍空遺蹤。陰陽所交風雨會，和氣自古生英雄。邇來百千歲，零落多奇窮。鳴皋少室崢嶸倚天闕，下有回淵萬仞蟠雙龍，蒸雲結雨氣濛濛。惟有蒼髯紫頷包玄珠，時發光燄凌烟虹。成周太平鬰餘策，但令洙泗生清風。羨君妙齡有仙骨，乘槎暗與天潢通。萬里不一息，去若孤征鴻。决開銀河浪，分出一派懸秋空。顧予山野姿，未老心已慵。謬從君子游，營道術偶同。有如退之與東野，自慚青蒿倚長松。感君惠然抵山谷，開談冰雪清吾胸。高堂黑髮顔如童，未須念此心忡忡。幸有山前清泉冷可酌，與君啜甘茹草忘春冬。
題贈吳國華釣臺 楊時 
君不見釣璜溪上白髮翁，一竿西去追冥鴻。田車同載非羆熊，鷹揚烈飛如飄風。又不見羊裘石瀨垂綸叟，爽槩凌天動星斗。萬乘故人親訪求，卧對鑾輿忍回首。聖賢遇合自有時，潔身亂倫非所知。高風寥寥古已往，較然得失知者誰。君有釣臺臨橘水，橘溪不與桐溪比。收身欲攝渭老蹤，笑撫長髯照清泚。澄潭夜月秋光浮，撇波短艇沿汀洲。長繩巨石不能繫，飛帆片席歸蓬丘。巨鈎沉餌牽九牛，一釣直掣金鰲頭。脩鱗擺鬣浪山起，雲鵬飛翻忽千里。跨雲憑翼上青冥，一點孤光厠箕尾。
贈別蔡武子被誣得釋赴泉州錄參 楊時 
君不見馬伏波，後車薏苡珠璣多。又不見章臺秦璧非有疵，相如謬使秦人疑。匡章不孝通國非，世無孟子知者誰。惜君高材兼衆美，完德從來速招毀。含沙怒欲陰中之，剛引涇流汙清泚。輕雲捲盡天日明，容光竅穴無潜形。刮磨玉瑩冰雪凝，楚人謾費塗丹青。齊庭有鳥久不鳴，會須一舉天衢亨。北溟欻起風雷驚，修鱗巨鬣隨波輕，不須回首顧潜鯨。好乘扶搖九萬里，奮迅六翮飛南溟。
入山行 楊時 
蒼崖峭立青天涯，古徑蕪沒沿清溪。深林四合晝亦暝，寂寂惟有哀猿啼。野人心形灰死如槁木，山禽見之猶驚飛。因嗟太古不可復，我無機械胡相疑。
假山 楊時 
衡湘側南二千里，清淑之氣常蜿蜒。丹沙玉石氣所感，融結萬狀非磨鎸。窮源荒蹊異岱畎，不逢禹績輕棄捐。苔封土蝕誰復問，嶙峋僵卧當市廛。龜山老叟見之喜，鳩徒輦置羅前軒。岧嶢孤峰露仙掌，屹若太華青摩天。傾崖斷壑坐中見，葱蒨似玉生雲烟。初疑祖龍未死日，浮梁擬跨咸池淵。神號鬼怒驅不前，捶繫刓磷成枅圈。又疑巨人出龍伯，揭竿來自崑崙巔。連鼇合負雲濤翻，蓬壺簸蕩留平川。繄予竟日倚欄檻，矯首便欲追靈仙。尻輪神馬自足駕，已覺兩腋風泠然。瓊臺浮游與世隔，醉傲笑拊洪崖肩。山間草木即靈餌，含英茹實資長年。悠悠廣息變今古，坐看溟渤成桑田。
寄練子安教授 楊時 
憶昨吾子客上都，我獨奔走天南隅。各年未壯已多累，誤投世網身攣拘。飄零今日偶相值，乃復咫尺不得與子俱。人生委質金在爐，大冶鼓鑄誰號呼。惟愁踆踆走塵土，舊業已廢成荒蕪。惜君高才卓犖與世畸，雄文洒落珠陸離。雷驚電赫轉坤軸，風號浪擊飛天池。珊瑚挺幹滄海竭，麒麟超軼不可羈。經綸有道世莫知，櫝中良璧始自奇。君不見扶藜隘巷蓬蓽居，短褐甕牖桑爲樞。擁門軒蓋何所慕，藜羹自飽非癯如。又不見揚雄寂寞守太玄，棄捐覆瓿真可憐。折腰小吏昔所恥，田園須賦歸來篇。終當結屋蒼崖巔，期子相與臨清泉。投簪解带謝人世，拂塵披蠹親遺編。松皴檜老生青烟，雨餘風弄鳴哀弦。低回野興有真意，浮名鸛雀過吾前。結歡膠漆常連連，從游鹿豕終長年。
送富朝奉還闕 楊時 
君不見慶曆承平道如砥，馳車八荒同一軌。虜人鴟張怒螳臂，百萬雲屯若封豕。又不見朔方橫流漲天起，腐麥蛾飛木生耳。扶携道路雜老幼，操瓢溝中半爲鬼。關河日夜刁斗驚，嫚書乘駟來渝平。兵間持節得英傑，談笑坐使羈長纓。青社環城萬區屋，發廩分曹具饘粥。饑羸枯頰陡生光，叢塚不聞新鬼哭。臧孫有後天匪親，閭門容車何足論。朅來濉上見猶子，雄姿宛有典型存。驊騮已渡渥洼水，朝燕暮越應千里。行看玉勒駕鑾輿，濯足瑶池從此始。
南康值雨 楊時  庐山
平沙漲雪清江濆，水花照日紅生鱗。軒然五老出城表，雕玉萬仞窺長身。雲巾星弁覆華頂，飛泉漱瀑垂天紳。平生未識廬山面，碧巘橫雲望中見。江頭一夜雨銜天，奔浪號風作悲健。朝來淤泥沒牛馬，咫尺坐論千里遠。芒鞋拄杖掛塵屋，神馬尻輪欻飛轉。卧龍菴前碧眼翁，日飲山淥餐溪松。神融氣合八荒外，此心烱烱宜先通。未須勒移却俗駕，會應一洗塵寰空。寄言歸侍壺丘子，他日來游當御風。
遊武夷 楊時 
函關崎嶔走秦鹿，天下並逐爭羣雄。抉雲翻空鰲足折，黔黎竄伏如寒蛩。武夷山深水清泚，避世猶有高人蹤。龍泓東注海波涌，玉女翠擁秋雲鬆。赤霄真骨寫虛壁，通泉凡筆慚非工。藏舟浮梁跨絕壑，隠見似與天潢通。當時雞犬不復見，窠巖依舊烟霞籠。我來秋杪月既望，尚有幽菊埋榛叢。天容洗浄雨新霽，雲幕四卷清無風。掀篷進棹窮異境，注目想見流殘紅。回船杖屨躡幽徑，松竹窈窕環琳宮。翠琬溫辭耀華衮，金榜大字纏交龍。自憐病骨掛塵網，幔亭高會何由逢。解衣歸卧玉瑣碎，仰看明月穿疏篷。
向和卿覽余詩見贈次韵奉酬 楊時 
杜陵頭白長昏昏，海圖舊繡冬不溫。更遭惡卧布衾裂，盡室受凍憂黎元。詩人窮愁自古爾，豈若種藝依青門。嗟予老懶世不用，窮巷久雨無高軒。蟲鳴鳥噪感時節，嫠不恤緯羞前言。殘章斷簡棄不錄，自愧潢潦無根源。君胡衮字富褒飾，三復妙語將誰論。知君獨負青雲器，欲使饑者名長存。
贈程舍人近侍入閩 楊時 
路公溪上鶴髮翁，眼光照日顔如童。厖眉垂鬢有仙骨，駢集五福天所鍾。螭頭暫輟三長手，杖節扶輿入閩嶠。弧南一夜晶輝浮，海隅草木俱榮耀。朱金拜後古所稀，繡紱全勝衣綵衣。玉觴薦壽須珍奇，更待蟠桃結子時。
岳陽書事 楊時  洞庭湖
洞庭水落洲渚出，疊翠疏峰遠烟沒。重樓百尺壓高城，畫棟沉沉倚天闕。湖光上下天水融，中以日月分西東。氣凌雲夢吞八九，欲與溟渤爭雌雄。澄瀾無風雨新霽，一日萬頃磨青銅。琉璃夜影貯星漢，騎鯨已在銀河中。湘妃帝子昔何許，但有林壑青浮空。蒼梧雲深不可見，遺恨千古嗟何窮。須臾晦冥各異色，風怒濤翻際天黑。乘陵瀨壑走魑魅，渟滀百怪誰能測。忽看舟子玩行險，更欲飛帆借風力。安得晴雲萬里開，依舊寒光浸虛碧。
遣興 楊時 
嵩華千仞立，不礙天地寬。涇渭清濁流，不離海波瀾。人生過眼萬事役，記憶細故真童頑。
寄游定夫 楊時 
憶昨相逢鳳山趾，駒隙駸駸餘半紀。君趨烏府近清光，陸海驚濤漲天起。雲帆大舸半摧溺，艤岸得全誠偶爾。我時捧檄赴京渚，放浪江湖一浮蟻。談書考古老無用，哺啜糟醨咀糠粃。東歸雖復有民社，爲米折腰良可恥。市朝紛紛真羿彀，朔幹燕弧不容擬。投身中地竟誰免，未信棘端能捍矢。重樓百尺卧玄德，問舍求田不須鄙。早歲結鄰初有約，齒豁頭童今老矣。築田預想傍田廬，負耒耦耕何日始。
過錢塘江迎潮 楊時  钱塘江
銀潢翻空際天白，鯤怒鵬鶱海波擊。湧雲噫氣聲怒號，萬馬馳車隨霹靂。低昂上下如桔槹，頃刻性命輕鴻毛。賫囊負笈有夷路，一日何事常千艘。因思羊腸盤九坂，攀援蜀道愁狖猱。人生觸處有萬險，豈必此地多風濤。願言夷險不須問，莫負對酒持霜螯。
觀獵 楊時 
貂裘白馬誰家子，擁戟弦弧囊勁矢。褰身欲與鳥爭飛，觸處塵埃雲四起。長繩驅逐狐兔驚，驕鷹掣臂流雙睛。飛揚雲間電光閃，旋復草際無遺生。鷙腸久厭鮮肥餌，顧盼方能伺人意。但矜鼎俎有餘甘，貪餐誰憐殄生類。安得淑氣回嚴秋，徐令困拙同鳴鳩。林間百鳥恣孳乳，雖欲擊搏知無由。
寄范正甫 楊時 
羈窮莫厭如牢圈，從古功名出屠販。男兒不負懸弧心，馬革裹尸猶足願。君不見淮陰寄食饑貧叟，胯下英風亦何有。逢時吐氣雷電奔，金印纍纍大如斗。玉門晝夜羽檄驚，睥睨欲塹天都城。叩關虎士鬰餘怒，科頭奮戟如鵰鷹。君從壯年藴奇策，未宜縮首藏柴荆。昔人投筆真豪英，慨然萬里終成名。南山白額雖欲老，百獸遭之猶裂腦。
吳子正招飲時權酒局不赴作詩戲之 楊時 
寒爐火冷浮青烟，勁風刮面如戈鋋。凝陰不動天欲雪，竟日兀兀成拘攣。廣文才名四十年，天寒坐客猶無氈。參軍官小技能薄，寂寞冷坐誠宜然。忘形杜老偶相覓，傳呼歌舞開華筵。嗟予簡書固可畏，不得對飲簷花前。謾有糟漿逆人鼻，汝陽口角空流涎。可能更似蘇司業，只與時時送酒錢。
寄題環翠樓 楊時 
方壺七萬神鼇連，瓊臺縹緲居靈仙。鯨翻海運成桑田，異境誰使夸娥遷。銛鋒四面蒼圭圓，巨靈巧以青瑶鎸。揉風洗雨凈娟娟，修眉浮空秀爭妍。清溪回旋瀉幽泉，下有澄瀾湛洄淵。繡楣雕欄欲飛翻，凌切漢道摩星躔。恍如直跨須彌巔，琉璃凝光圍四天。喜君妙齡謝世喧，萱堂慈顔白盈顛。兒童牽衣戲蹁躚，優哉此樂誰與先。嗟予昔以三釜懸，投身世網百慮煎。今乎老矣誠可憐，狙猿何用簪纓纏。子雲終須守一廛，誅茅結屋纔數椽。薜衣雜佩紉蘭荃，手披白蟫玩青編。春暉不報常欿然，雖有至樂安能全。
晚雨 楊時 
斷霞明滅天日黝，雨意晴暉爭好醜。浮雲冉冉無定姿，白衣忽變如蒼狗。悲風激烈河漢翻，雨脚如麻飛霰寒。山深氣腥豺虎亂，乾坤四合誰云寬。將溪溪上野客懶成癖，怯寒手攣面如墨。把盃强吞僵立歌，閉門獨愁天已黑。
贈醫者鄧獻匡 楊時 
天地一氣猶冶甄，埏埴萬彙隨方圓。神形九藏通九野，八風中物如戈鋋。天元玉冊有遺義，探索始自三皇前。桑君越人不世出，鑱石鍼灸誰能傳。賤工增餘損不足，往往橫夭殘天年。羨君妙齡踵其學，至理隠賾常精研。聞陰得陽以神遇，反視方術猶蹄筌。道隅併虀即爲餌，車上已有長蛇懸。嗟予羸苶苦多病，維摩丈室方蕭然。願君速已天下疾，爲予一洗沉痾痊。
與將樂令會飲揖仙亭 楊時 
灘流斗落惟璠璵，雕欄照水光如濡。層巒疊巘爭蟠紆，翠岩百尺蹲於菟。何年巨人出歸墟，揭竿合負神鰲趨。飄流人間峙蓬壺，至今猶爲仙聖居。飛軿往來誰與俱，下有馴雉隨雙鳬。英風爽氣凌清虛，楣間新詩露珊瑚。顧余老懶與世疏，欲往勾漏嗟無徒。會須策轡追雲車，無使吃口嗤癯儒。
離家作二首  其一 楊時 
敗葉辭故枝，驚飈送微雨。田廬向收穫，城中亟完補。游子欲何之，道路修且阻。俛首謝田父，予生厭羈旅。
離家作二首  其二 楊時 
胡雁依朔風，羣飛逐南翔。游子方北征，朔風吹我裳。攬轡望雲間，夜色正蒼蒼。空羨南歸翼，幽懷增感傷。
過漢江 楊時 
西極鰲足折，東南地維傾。衆流競趨下，洶洶歸滄溟。誰能跨明河，挽此經天行。世難乘槎翁，此意終冥冥。
新湖夜行 楊時 
平湖浄無瀾，天容水中煥。浮舟跨雲行，冉冉躐星漢。烟昏山光淡，桅動林鴉散。夜深宿荒陂，獨與雁爲伴。
哀鴻 楊時 
哀鴻常苦饑，悲鳴垂其翼。朔漠曉霜寒，江湖晚烟羃。乾坤一網罟，高飛亦何益。日暮無與羣，驚風暗沙磧。
枕上 楊時 
小智好自私，小德常自足。自私開人賊，自足心有目。瑕瑜不相掩，君子比良玉。默默枕上思，戒之在深篤。
別游定夫 楊時 
黽勉吾將仕，謀身力已分。漆雕慚未信，子夏又離羣。慘淡交情重，間關道路勤。至言宜遠寄，孤陋願頻聞。
過金山 楊時 
環望荆吳坼，清江日夜流。飛騰潮汐浪，漂泊利名舟。山湧鰲番出，樓噓蜃氣浮。僧窗千古意，出沒看輕漚。
冬曉 楊時 
著瓦霜華冷，暝空曉霧均。氣昏難見日，風過易生塵。洗硯冰紋破，憑鑪火色春。莫嫌寒尚薄，雨雪更愁人。
雨寒 楊時 
天幕陰雲積，蕭蕭雨正霪。泥污關市寂，水入御溝深。破屋寒侵骨，哀弦凍絕音。更愁風力健，瘦怯不能禁。
歸雁 楊時 
天末驚風急，江湖夜思長。悲鳴愁絕塞，接翼冒清霜。澤岸多繒弋，雲間乏稻粱。茫然栖息地，飲啄欲何傷。
感事 楊時 
世事浮雲薄，勞生一夢長。散材依櫟社，幽意慕濠梁。風激鷹鸇迅，霜殘草木黄。投閒如有約，早晚問耕桑。
過關山  其一 楊時 
牢落關山路，年來倦往還。長隨流梗泛，有愧白雲閒。親遠江天外，魂勞夢想間。泫然遊子淚，挹盡復汍瀾。
過關山  其二 楊時 
歲律行將暮，飈風凌九垓。山深人寂寞，路遠馬虺隤。幽意從誰展，愁懷殢酒開。衰遲仍惜日，投晚獨徘徊。
晚泊遇雪  其一 楊時 
向晚驚風急，飄零雪滿坰。氣升雲羃羃，天遠月冥冥。寒色終無頼，豐年漫寄聲。餔糟吾不慣，彊醉復還醒。
晚泊遇雪  其二 楊時 
寒逼歸鴻急，悲鳴聲更哀。舞風斜翳日，带月暗欺梅。平野光初合，陰雲凍不開。無聊還殢酒，顛倒盡餘盃。
偶成 楊時 
天遠何須問，勞生聽若何。犂鋤三畝足，栖息一枝多。白雪寧堪冒，清時只浪過。好尋明月影，醉舞自婆娑。
臨川驛偶成 楊時 
冉冉朝仍暮，蕭條官舍幽。閉門三尺雪，觸物一虛舟。蟲蠹生涯盡，萍漂世事浮。尚思方技學，多病未能休。
除夜感懷  其一 楊時 
歲律已云盡，思家日日深。二年爲客恨，千里倚門心。節物羅樽俎，兒童學語音。眩然如在目，恍惚夢難尋。
除夜感懷  其二 楊時 
愛日乖予願，親顔長在心。遠遊仍換歲，華髮想盈簪。永夜誰同席，殘盃憶共斟。相思空有淚，揮洒滿衣襟。
臨川道上 楊時 
風雨離山驛，斷橋危欲顛。去心奔逸驥，行路上青天。雁序江湖樂，雲歸島嶼連。悠悠遠征客，千里獨茫然。
旅舍書事 楊時 
懶拙乖時尚，支離與世殊。饋漿驚御寇，避席愧陽居。觸事紛難解，忘形色易鋤。不須修混沌，機械本來無。
過清溪渡 楊時 
天闊江銜雨，冥冥上客衣。潭清魚可數，沙晚雁爭飛。川谷留雲氣，鵜鶘傍釣磯。飄零滄海客，期到一帆歸。
泛江至土坊 楊時 
萬頃江湖遠，孤乘一葉船。雁飛雲外字，篷掩水中天。波靜櫓聲息，風微帆影偏。回環聊注目，浩蕩接清烟。
秋日有懷寄從弟表民 楊時 
羈旅吾方困，哀思汝正煩。望雲愁雁序，回首憶鴒原。北圃蔬還盛，東軒菊想繁。飄零不相見，沾灑獨忘言。
和潭倅張朝請行縣言懷 楊時 
夾道旌麾動，陰霾萬里開。霜迎威令肅，春逐馬蹄來。幽壑光初滿，寒荄暖自回。仰窺嵩華質，曾未施纖埃。
又用前韵和早梅二首  其一 楊時 
楚國春歸早，寒梅處處開。月和清艷冷，天與靚粧來。東閣詩魂動，南枝歲律回。蕭然冰雪態，無處覓輕埃。
又用前韵和早梅二首  其二 楊時 
星馭經行處，梅花忽已開。只疑春信早，先擁使旌來。嫩萼紅初破，寒柯綠未回。凌霜半含月，皎皎絕纖埃。
感事  其一 楊時 
邊徼無虞日，王師討弗庭。收功誇廟算，行險毒生靈。川谷旌麾暗，風塵戰血腥。寂寥歸馬日，目斷華陽坰。
感事  其二 楊時 
虎士冰河側，日聞刁斗驚。氣吞沙漠盡，風蕩賊巢傾。關塞長年戍，邊塵幾日清。太平陳朽富，一旅百夫耕。
泗上  其一 楊時 
淮口平沙漲，檣烏向日斜。微雲變蒼狗，輕浪蹙浮花。風勁回飛雁，林喧集暝鴉。河流應未閉，遲我到京華。
泗上  其二 楊時 
鬢蓬凋欲盡，岸幘任敧斜。病覺寒裘重，慵嫌細字花。凍雲穿曉日，晴樹繞飛鴉。老大驚遲暮，飄零惜歲華。
泗上  其三 楊時 
聞道河流閉，逢人每問津。天高雲羃羃，風細水鱗鱗。未種江陵橘，空思千里蓴。且邀明月伴，相對解綸巾。
出京 楊時 
旅泊驚秋意，塵沙變客衣。明星爛河漢，殘月暗簾帷。風柳斜斜轉，雲帆片片飛。窮愁添別病，衰晚意多違。
言溪早起 楊時 
短日催征轡，聽雞踏曉霜。遠山頻入望，薄酒漫搜腸。湘浦蓴絲滑，吳淞鱠縷長。何時一疏放，把釣卧滄浪。
漢坂舟行 楊時 
曲岸通幽徑，疏籬映竹斜。塢深藏吠犬，林薄露人家。石瀨魚偏美，鄰村酒易賒。祇應雲水富，自是一生涯。
席太君挽辭二首  其一 楊時 
賢配無前古，傳家有子賢。四靈來薦瑞，一鶚已摩天。蒿里迷長夜，悲笳慘暮烟。蕭蕭原上路，猶想駕雲軿。
席太君挽辭二首  其二 楊時 
稟粹猗蘭秀，來嬪洛水濱。一窺識公輔，三徙得儒真。畫翣流雲氣，松阡卧石麟。哀榮今日事，誰復繼前塵。
湘君祠 楊時 
鳥鼠荒庭暮，秋花覆短牆。蒼梧雲不斷，湘水意何長。澤岸蒹葭綠，籬根草樹黄。蕭蕭竹間淚，千古一悲傷。
鄒公輓辭二首  其一 楊時 
一伏青蒲上，三年瘴海濱。泉甘不出戶，客醉豈無神。報國心長在，知恩志未伸。追懷垂絕語，空有淚盈巾。
鄒公輓辭二首  其二 楊時 
舊德今誰在，凋零已不多。雲天開日月，陸海自風波。空歎與齡夢，難留曳杖歌。平生濟川意，無處問施羅。
登桐君祠堂 楊時 
霜染溪楓葉葉丹，翠鱗浮動汐波閒。盤盤路轉千峰表，冉冉雲扶兩腋間。掠水輕鷗晴自戲，凌風飛雁暮爭還。結廬姓字無人會，靜對庭陰一解顔。
巖松 楊時 
婆娑千尺倚巖巔，隠隠虬姿拂遠烟。尤喜地靈泉脈潤，獨愁天闊晝陰偏。孤根礙石盤彌固，直幹凌霜老益堅。臃腫不須逢匠伯，散材終得盡天年。
和鄭商老下第 楊時 
雨餘新惹一番愁，展轉衾寒客思悠。獻璞又添今日恨，登科空負昔人羞。林泉水石君先到，京國風塵我尚留。若爲浮名苦憔悴，前春行釣巨鰲頭。
潁昌西湖泛舟  其一 楊時  西湖
扁舟乘興漫追尋，路轉河回入柳陰。拂面落花春事盡，避人幽鳥野情深。慚無健思供吟筆，頼有寒光映客心。日暮倚風歸棹急，一鈎新月掛瑶岑。
潁昌西湖泛舟  其二 楊時  西湖
春過鶑花無處尋，移舟行近古城陰。褰衣水上收殘片，傾耳枝間覓好音。山隔曲堤迷遠近，魚跳文藻亂浮沉。飄然自得江湖趣，陡起歸與萬里心。
送丁季深 楊時 
烟含疏柳綠蒙茸，杏頰桃英入眼紅。邂逅與君逢臘雪，飄零獨我過春風。空愁轉轂音塵遠，且寄離懷笑語中。後夜月明人寂寂，相思那復一樽同。
蘄州早起 楊時 
城頭雷動角聲哀，似共行人怨落梅。欲報晨炊粱未熟，喚回殘夢眼驚開。霜清暗覺貂裘冷，月淡空令邑犬猜。倚杖起看風正慘，紫薇繚繞俯三台。
合江亭晚眺 楊時 
倚杖鈎簾兩水間，晴光飛影上雕欄。帆催畫鷁摶風去，雪吐銛鋒作劍攢。平野烟浮迷遠目，晚溪潮漲失前灘。騎鯨一往扶桑近，休問人間行路難。
含雲晚歸寄真師 楊時 
每扣禪關即晚歸，塵中回首萬緣非。不愁幻翳迷心地，且聽潮音振祖衣。歸路往來無別徑，夜光清徹有餘輝。虎溪舊社知重約，陶令如今已息機。
遊玉華洞 楊時 
蒼藤秀木遶空庭，疊石層巒擁畫屏。混沌鑿開幽竅遠，巨靈分破兩峰青。雲藏野色春長在，風入衣襟酒易醒。採玉遺蹤無處問，擬投簪紱學仙經。
次韵思睿見寄 楊時 
聖賢千古愧難攀，力學方憂敢自閒。顧我久拋聲迹外，慚君猶掛齒牙間。平生拙計心長在，解带高風志未還。捧檄于今非得已，漫勞魂夢遶溪山。
次韵蔡武子書懷 楊時 
放形鋤色恐成光，斲堊能令鼻不傷。自信放魚真得計，却憐挾策亦亡羊。刃投有間多餘地，語到無言輒自忘。擾擾世紛何足問，松窗終日獨彷徨。
感懷寄鄉友 楊時 
漫浪人間已十年，簿書擾擾日羈纏。朱公漫有千金璧，季子初無二頃田。籬下蹲鴟餘晚實，雲間紫鼈奮新拳。淹留寸祿空回首，一望鄉關一悵然。
贈致政楊孟堅宣德  其一 楊時 
子雲論薦有王音，陸賈年來老境侵。自守一官歷三世，退令諸子分千金。平生器業成幽夢，白首功名負壯心。頼有新詩輕萬戶，未須投紱嘆堙沉。
贈致政楊孟堅宣德  其二 楊時 
廣文官冷竟誰憐，空負才名四十年。蕭散欲尋濠上侶，飛揚還作酒中仙。龍章繡紱榮何在，鶴氅綸巾靜自便。遥憶瀨溪風物好，勝遊應不愧斜川。
寄湘鄉令張世賢 楊時 
身游羿彀偶相逢，安得初終若駏蛩。道學未容窺閫奧，吏師應許叩鄰封。蕭條此意君誰問，落拓微官我更慵。盧白回旋真戲事，傍觀無用氣填胸。
縣齋書事 楊時 
朱顔凋盡鬢䰐鬖，世路低回老益慚。偶影獨游聊自適，談書不輟竟何堪。神爐默默金徒踴，螘蛭紛紛夢正酣。誤把此身攖世網，自纏徽纆信如蠶。
次韵錢帳計 楊時 
駸駸羲馭定難羈，過隙跳丸日夜馳。但見光陰如掣電，却尋稽覽已當期。飛黄汗血宜千里，秋鶚乘風此一時。芝草鳳凰真美瑞，清名應有退之知。
和張倅行縣 楊時 
江浮疊巘弄清輝，雲外冥鴻江上歸。擊目自多幽興在，揮毫時見彩牋飛。應愁零雨侵星駕，好爲援戈却晚暉。帝室正須調鼎鼐，勒移寄語不須譏。
遊光大寺示犀老 楊時 
山橫杳靄有無中，疊觀層臺一梵宮。萬軸琅函方杜口，數聲啼鳥正談空。溪雲抱影侵行屐，香篆飛烟襲晚風。薄宦羈人如接摺，自慚來往苦匆匆。
王簿清輝亭 楊時 
黛染烟螺拂檻低，抱城流水綠逶迤。澄瀾碎影搖青鏡，斜日流峰隠半規。坐上盈樽無俗客，壁間照夜有新詩。登臨已動忘歸興，况復清談足解頤。
寄長沙簿孫昭遠 楊時 
陽城衰晚拙催科，闔寢空慚罪亦多。祭竈請鄰君自適，載醪祛惑我誰過。猗猗庭有蘭堪佩，寂寂門無雀可羅。歸去好尋溪上侶，爲投纓紱換漁簑。
安禮以宏詞見勉奉寄 楊時 
吏部文章世所珍，終慚無補費精神。浮名膚外增餘贅，薄宦戈頭寄此身。養志吾方同邴曼，談書誰復問山賓。自憐坐頃三遺矢，衰晚那能用楚人。
秋晚偶成二首  其一 楊時 
纖纖晚雨洗秋容，庭樹蕭然策策風。萬籟自鳴羣物外，四時長在不言中。坐臨流水襟懷冷，卧對浮雲世慮空。寂寞一廛吾自適，客嘲從更議揚雄。
秋晚偶成二首  其二 楊時 
風飄淅瀝鬧諸鄰，却掃衡門溷世塵。天氣清明秋意態，夜光浮動月精神。流年漸覺侵雙鬢，生理從來付大鈞。臨水便同濠濮趣，翛然魚鳥自親人。
席上別蔡安禮 楊時 
故里相看眼暫明，一尊聊此話平生。杜陵苦被微官縛，元亮今爲世網攖。長路關山吾北去，春風梅嶺子南征。結鄰莫負當時約，早晚滄浪共濯纓。
次韵安禮見寄 楊時 
末俗相看老尚新，交游千里更誰親。蕭條身世聊安分，迂闊行藏懶徇人。宦路競羞關柝吏，勞生誰息利名身。我慚抱甕無機械，幽興惟思水石濱。
冬寒兩齒忽覺動搖因成書懷 楊時 
未年三十髮先彫，歲晚俄驚兩齒搖。都爲疏慵成計拙，直緣衰病覺形焦。連經宿雨重裘冷，旋煮藜羹野興饒。擺脫塵樊猶未得，不堪回首問漁樵。
書懷 楊時 
駸駸塵土久方還，直道謀身力愈難。靖節每嗟嬰世網，漫郎何意出人間。風驚駭浪潜鱗伏，竹隠灣磯翠羽閒。好去杖藜穿蠟屐，伴雲隨月弄潺湲。
汴上 楊時 
天上行雲曳白衣，半銜晴日在林扉。盤花落雁驚還起，啄食饑烏趁不飛。榆莢青錢飄已盡，月堤流水漭相圍。征途處處塵隨眼，多病長年與世違。
陳留書事 楊時 
烏檣風纜欲飛翾，拍岸驚濤挽不前。曲浦漲沙仍積凍，疏林斜日自生烟。崎嶔道路真堪笑，放浪江湖已判年。一枕晝眠無好夢，空慚邊老腹便便。
予自長沙還植蘭竹於東西軒調官京師逾年而歸蘭竹皆衰悴感而成詩 楊時 
柴桑衰晚愛吾廬，三徑歸來手自鋤。但得叔卿長飽飯，不妨孝若老談書。蘭因採佩枝先瘁，竹爲凌霜葉自疏。留骨廟堂寧曳尾，魯門無用祀爰居。
和李倅游武夷 楊時 
濃淡烟鬟半雨晴，溪光初借晚霞明。鼇頭湧出三峰秀，天漢融成一鑑清。枌社有誰藏舊牒，賓雲無處問遺聲。幔亭寂寞仙何在，勾漏丹砂早晚成。
荆州書事二首  其一 楊時 
江湖泛泛一虛舟，去作人間浪漫游。歲晚光陰雲冉冉，畏途風雨日浮浮。萬鍾信是樊中雉，一棹聊同水上鷗。投老虀鹽成底事，憑誰爲種橘千頭。
荆州書事二首  其二 楊時 
千里瀕江地可毛，結廬何必故山椒。載醪不過斜川路，飲水誰同陋巷瓢。勿問雞蟲閒得失，但知鵬鷃各逍遥。黄塵滿眼僧窗靜，坐對風花意已消。
天寧節 楊時 
祥開若木射瑶光，淑氣先春景自長。玉陛風閒飛綵綬，獸爐烟暖襲珠囊。雲門羽鶴儀仙仗，天上蟠桃薦壽觴。已見晶輝環帝座，定應長照鼎宮傍。
閒居書事 楊時 
虛庭幽草翠相環，默坐頹然草色間。玩意詩書千古近，放懷天地一身閒。疏窗風度聊欹枕，永巷人稀獨掩關。誰信紅塵隨處凈，不論城郭與青山。
直舍大風書事寄循道 楊時 
枕書無寐首空搔，萬竅噓風正怒號。雪意浮空迷遠目，月林疏影見秋毫。幽庭所藉惟荒草，妙理應須付濁醪。誰念維舟江上客，落帆千里壓雲濤。
和席季成遊金鑾寺 楊時 
朱甍碧瓦照孤城，杖屨翛然野色清。縠捲水風輕蕩漾，珠翻荷雨自虧盈。勝遊已覺非人境，妙語寧須味玉英。願借金篦聊刮目，不容幻翳有纖萌。
送王充道游三茅廬阜 楊時  庐山
荆吳相望各天涯，千里柴車鹿自隨。解轡定應春盡日，及歸宜待鶴來時。聖賢莫負樽中淥，日月長爲物外遲。若過匡廬訪真隠，卧龍菴下有期頤。
春日有懷諸友 楊時 
憑几無聊晝掩扉，芬芬晴氣減春衣。隔簾相應鶑初語，背日連飛雁北歸。莫逆交遊千里別，遠來音信兩年稀。追尋舊事成幽夢，觸物心行事事非。
望湖樓晚眺 楊時 
斜日侵簾上玉鈎，簷花飛動錦文浮。湖光寫出千峰秀，天影融成十里秋。翠鷸翻風窺淺水，片雲隨意入滄洲。留連更待東窗月，注目晴空獨倚樓。
次韵晁以道 楊時 
誰能載酒尋元亮，共寄無何作醉鄉。便好收心事農圃，不須驚世露文章。壺中日月春長在，塞上烟塵客自忙。千里同風無遠近，未分秦隴與瀟湘。
和錢濟明游官園 楊時  洞庭湖
虛舟觸物本無意，看花得句慚非才。名園古寺尋春色，不葷勿鄙雙魚鰓。木奴千頭比封戶，秋實付與江風催。因思萬點愁人處，何似洞庭金作堆。